ועדת הכלכלה, כנסת 19, פרוטוקול מספר 150, 2013-12-24 09:00

אבישי ברוורמן: בוקר טוב חבר הכנסת כהן, מנהלת הוועדה גברת ורון, עורך-דין עצמון, כל החברים המכובדים שנמצאים כאן, הקצרנית.

אבישי ברוורמן: אנחנו פותחים היום את הדיון בהצעת חוק התקשורת (בזק ושידורים) (תיקון מס' 55) (רישיון לשירות מודיעין), התשע"ב-2012, של חברי הכנסת אמנון כהן ומירי רגב.

אבישי ברוורמן: מליאת הכנסת אישרה דין רציפות על הצעת החוק ב-22 באוקטובר 2013.

אבישי ברוורמן: הוועדה מכינה את הצעת החוק לקריאה שנייה ושלישית.

אבישי ברוורמן: חבר הכנסת כהן, אנא הצג את הצעת החוק.

אמנון כהן: תודה, אדוני היושב-ראש, תודה למנהלת הוועדה, שבאמת ראיתם לנכון לשים את זה על סדר היום של הוועדה.

אמנון כהן: אני ביחד עם קבוצת חברי כנסת הגשנו את הצעת החוק בכנסת הקודמת.

אמנון כהן: המטרה הראשית היתה לדאוג, כפי שאנחנו דואגים לתחרות במשק ובחברות הסלולר ובבנקים, רוצים שייכנסו מתחרים חדשים, פה זיהינו שיש שירות, שאמנם הוא שירות טוב, אני רוצה לשבח את העבודה של 144, שהוא שירות טוב לאזרח, אבל הוא יקר מאוד.

אמנון כהן: בעידן של טכנולוגיה מתקדמת יותר ויותר אנשים נעזרים בדרכים חלופיות, לא תמיד מתקשרים ל-144 כי זה באמת יקר, אבל עדיין יש אנשים מבוגרים, אנשים שלא יכולים לגלוש באופן חופשי באינטרנט, לכן הם נעזרים בשירות הזה והוא יקר מאוד.

אמנון כהן: רצינו בהצעת החוק הזאת לגרום לכך שתהיה תחרות בענף הזה.

אמנון כהן: תיאמתי עם משרד התקשורת.

אמנון כהן: לאחר שהם ראו את הצעת החוק שלי הם ביקשו להסדיר עוד מספר דברים בתוך חוק התקשורת.

אמנון כהן: אני הסכמתי, כמובן בתיאום איתם.

אמנון כהן: התקדמנו ואף קיימנו בוועדה הזאת מספר דיונים.

אמנון כהן: פשוט לא סיימנו כי כפו עלינו את הבחירות ולא הספקנו.

אמנון כהן: על חלק מן הסעיפים אפילו הצבענו, על חלקם עדיין נדרשו הבהרות ומשרד התקשורת היה אמור לעשות את העבודה מול הייעוץ המשפטי של הוועדה.

אמנון כהן: אני גם מודה כאן לעו"ד איתי עצמון, שבאמת עשה עבודה מקצועית מול הגופים המתאמים ומול חברת "בזק".

אבישי ברוורמן: כהרגלו.

אמנון כהן: כהרגלו בקודש.

אמנון כהן: הוא באמת עשה עבודה מקצועית.

אמנון כהן: מצד אחד, לשמור על החוק, כפי שראוי שיהיה, ומצד שני, לגרום לתחרות, אבל תוך מינימום פגיעה בגוף שנותן את השירות הזה.

אמנון כהן: מרגע זה אנחנו יכולים להתחיל את ההקראה, אדוני היושב-ראש, כי כבר ליבנו את רוב הדברים.

אבישי ברוורמן: אני מודה לך, ידידי – במקרה הזה ידידי הוא הביטוי הנכון – חבר הכנסת אמנון כהן, יושב-ראש הוועדה לענייני ביקורת המדינה.

אבישי ברוורמן: אני מבקש להתקדם להקראה, אלא אם כן למישהו יש הערות כלליות.

אמנון כהן: עו"ד עצמון, היו עוד כמה דברים ללבן אז תעדכן אותנו.

<איתי עצמון: אני רק רוצה להשלים את דבריו של חבר הכנסת כהן.

<איתי עצמון: הצעת החוק הזאת בעצם נועדה להסדיר סוג חדש של רישיון בחוק התקשורת, רישיון לשירות מודיעין.

<איתי עצמון: זה שירות למתן מידע לציבור, כאשר מדובר בעצם על שני סוגי מידע.

<איתי עצמון: הצעת החוק לא מתייחסת למדיה שבאמצעותה יינתן המידע, המידע יכול שיינתן באמצעות הטלפון, באמצעות האינטרנט, באמצעות מדריכים מודפסים או בכל דרך אחרת.

<איתי עצמון: מדובר על מידע שנכלל במסגרת שירות בסיסי, כלומר שירות למתן מספר טלפון, או מספר טלפון וכתובת, לפי שם, או לפי שם וכתובת בלבד, וכן שירות למתן פרטים נוספים.

<איתי עצמון: הפרטים הנוספים האלה הם פרטים של מי שכלול במאגר הבסיסי, כלומר במאגר שיש לו מספרי טלפון או מספרי טלפון וכתובת, כפי שציינתי קודם לכן.

<איתי עצמון: הפרטים הנוספים הם מספר פקס, כתובת דואר אלקטרוני, אתר אינטרנט והתיאור של משלח-יד או עיסוק של אדם, גם זה לפי שם או לפי שם וכתובת בלבד.

<איתי עצמון: בהתאם להצעת החוק, כפי שאמרתי, השירות הזה יחויב ברישיון חדש, שיינתן על-ידי שר התקשורת.

<איתי עצמון: השר יקבע בתקנות, לפי הצעת החוק, את התנאים למתן הרישיון, כאשר במהלך דיוני הוועדה בכנסת הקודמת עלתה בוועדה שאלה על אבטחת פרטיותם של המנויים שהפרטים שלהם יכול שיימסרו.

<איתי עצמון: הממשלה קודם כול התחייבה שבתנאים למתן הרישיון, שייקבעו בתקנות, וברישיון עצמו, יהיו הוראות שמטרתן אבטחת מידע והגנה על פרטיות המנויים.

<איתי עצמון: מעבר לכך, בהצעת החוק יש הוראות נוספות באותו נושא, של אבטחת פרטיות המנויים.

<איתי עצמון: הוראה אחת קובעת כי למנוי של חברת טלפון תהיה זכות לבקש להיות מנוי חסוי, ומשביקש הפרטים שלו לא ייכללו במאגר הבסיסי.

אבישי ברוורמן: אתה יודע, בעולם בו אנחנו נמצאים היום לצערי – אני אוהב מאוד את מה שאתה אומר- - -

אמנון כהן: אנחנו לא נמצאים בארצות-הברית עכשיו.

אבישי ברוורמן: גם פה, כל אחד יודע כל דבר, נכנסים לפרטים של בנקים, ושל מפיונרים, כל אחד יכול לדעת כל דבר.

אבישי ברוורמן: לצערי אנחנו בעידן של "1984" כבר מזמן.

אבישי ברוורמן: עידן הפרטיות נגמר, לצערי, הרבה מאוד לרעה, קצת לטובה.

<לאה ורון: אתה בודק באינטרנט איזה נושא, ומרגע זה במשך שבוע שלם אתה מקבל פרסומות על אותו נושא שבדקת לפני שבוע.

אבישי ברוורמן: בדיוק, ישר בכל מקום אתה נחשף.

אבישי ברוורמן: אנחנו לצערי בעולם שהפכנו להיות חשופים, אין יותר פרטיות.

אבישי ברוורמן: מפחיד העולם שאנחנו חיים בו, אבל "עצור את העולם, אני רוצה לרדת" – כבר אי אפשר לרדת.

<איתי עצמון: אשלים את הנקודה.

<איתי עצמון: לגבי הפרטים הנוספים שציינתי, כדי להגן על המנויים ומכיוון שהפרטים הנוספים רחבים יותר מהפרטים שנכללים במסגרת השירות הבסיסי, בעל רישיון שיקבל רישיון לשירות מודיעין יצטרך לפנות למנוי שהפרטים הנוספים מתייחסים אליו ולבקש הסכמה מדעת, בכתב, לגבי מסירה ואיסוף של כל אחד מהפרטים הנוספים.

<איתי עצמון: כלומר, ההסכמה של המנוי תהיה לגבי כל אחד מן הפרטים.

<איתי עצמון: זה במסגרת הכללית, פשוט כדי להציג את התמונה לוועדה.

אבישי ברוורמן: אני מודה לך מאוד, עו"ד עצמון, השלמת את דבריו של חבר הכנסת כהן.

אבישי ברוורמן: מישהו רוצה להעיר הערות כלליות?

אבישי ברוורמן: בבקשה.

<איילת כהן מעגן: אני מחברת "בזק".

<איילת כהן מעגן: מה שרציתי לומר באופן כללי ביחס להצעת החוק, קודם כול אתחבר לדברים שחבר הכנסת כהן אמר לגבי הרצון לפתוח תחרות בשירות המודיעין הקולי משום שהוא עולה כסף.

<איילת כהן מעגן: אגב, המחיר שלו מפוקח, אבל יש מי שחושב שהוא יקר ורוצה לייצר תחרות.

<לאה ורון: על-ידי מי מפוקח המחיר?

<איילת כהן מעגן: זה מחיר שנקבע בתקנות על-ידי משרד התקשורת ומשרד האוצר.

אבישי ברוורמן: מי המפקח?

<ברוריה מנדלסון: התעריף מפוקח על-ידי משרד התקשורת.

אבישי ברוורמן: מי הוא ספציפית הרגולטור במשרד התקשורת?

<ברוריה מנדלסון: היום זה השר גלעד ארדן.

אבישי ברוורמן: אבל מי פועל מטעמו?

אבישי ברוורמן: השר אינו המפקח.

אבישי ברוורמן: מי האדם שמפקח על המחיר שם?

<איילת כהן מעגן: זה לא רק פיקוח.

<איילת כהן מעגן: זה מחיר שנקבע על-ידי השרים בתקנות.

<ברוריה מנדלסון: יש לנו סמנכ"ל כלכלי.

אבישי ברוורמן: מעניין אותי בכל דבר מי הבן אדם הספציפי שאחראי.

<ברוריה מנדלסון: אתה שואל מי האדם שעושה את החישוב?

אבישי ברוורמן: כן, מי מטפל בנושא הזה.

אבישי ברוורמן: תעני לי אחר-כך.

<ברוריה מנדלסון: אגיד.

<ברוריה מנדלסון: יש לנו סמנכ"ל כלכלה, קוראים לו הרן לבאות.

אבישי ברוורמן: הרן לבאות אחראי על המחיר של הנושא הזה.

אבישי ברוורמן: יפה, נדע עכשיו שהוא הכתובת אם יש לנו בעיות בפיקוח.

<איילת כהן מעגן: בכל אופן, יש מי שחושב שהמחיר יקר, או שאפשר לייצר תחרות במחיר זול יותר.

אבישי ברוורמן: זאת היתה המטרה של חבר הכנסת אמנון כהן, שאמר שהמחיר יקר.

אבישי ברוורמן: נכון?

אבישי ברוורמן: אתה חושב שהוא יקר?

אמנון כהן: כן.

<איילת כהן מעגן: מה שקורה, הצעת החוק כפי שהתגלגלה בסופו של דבר לא יוצרת תחרות במודיעין הקולי.

אבישי ברוורמן: אני אומר פה לאנשי משרד התקשורת ולעו"ד המכובדת איילת כהן מעגן, שאני חושב שאם המחיר לא היה גבוה יכול להיות שחבר הכנסת אמנון כהן בכלל לא היה מציע את הצעת החוק שלו.

אבישי ברוורמן: נכון, חבר הכנסת כהן?

אמנון כהן: כל שיחה של בירור שווה 8 פעימות, כאילו 8 פעמים התקשרת.

אבישי ברוורמן: לכן אני חושב שהמחיר גבוה מדי.

<איילת כהן מעגן: אלא שהצעת החוק כפי שהתגלגלה ונוסחה לא יוצרת תחרות במודיעין הקולי.

<איילת כהן מעגן: היא מחייבת אותנו, בעלי רישיונות נייחים וניידים, לתת את קובצי המידע שלנו לגופים עלומים, שאנחנו לא יודעים מי הם ומה הם, ותיכף אתייחס גם לזה באופן כללי, לְמה שאיתי עצמון אמר.

<איילת כהן מעגן: היא מחייבת אותנו לתת את הקבצים שלנו ולעדכן אותם מדי יום, ולמעשה לעבוד אצל אותם גופים בעניין הזה, גם אם אותם גופים יעשו אך ורק מודיעין אינטרנטי ולא יעשו בכלל מודיעין קולי.

<איילת כהן מעגן: מודיעין קולי זה לא דבר כל-כך פשוט וסביר להניח שהגופים הללו ייקחו את המידע הזה ולא יפעילו, או לא בהכרח יפעילו מודיעין קולי בכלל, ואז המטרה לא מושגת.

<איילת כהן מעגן: באינטרנט השירות ניתן בצורה מצוינת על-ידי המפעילים ועל-ידי כל מי שרוצה, בין אם מטעמיו ובין אם לאו, בחינם, לגמרי בחינם.

<איילת כהן מעגן: הקבצים שם מטויבים, נבדקים.

<איילת כהן מעגן: יש המון עבודה בעניין הזה, יש פילוחים כאלה ואחרים וזה בהחלט נכס מושקע מאוד, והחברות משקיעות בו.

<איילת כהן מעגן: אבל את התחרות במודיעין הקולי לא ישיגו באמצעי הזה.

<איילת כהן מעגן: אם רוצים להשיג באמצעי הזה אז צריך לומר שבעל רישיון לשירותי מודיעין יקבל את המידע מאתנו, מכל בעלי הרישיונות האחרים, אם הוא אכן יעשה מודיעין קולי.

<איילת כהן מעגן: כרגע הוא לא חייב, בהחלט יכול להיות שהוא לא יעשה את זה, וכל המטרה של החוק הזה לא מושגת.

<איילת כהן מעגן: לעניין הפרטיות, מילה אחת באופן כללי.

<איילת כהן מעגן: הצעת החוק מטילה כל מיני חבויות על בעלי הרישיונות הקיימים, המפ"א והנייד.

<איילת כהן מעגן: היא קובעת שאנחנו נשמור על פרטיות המנויים כאשר נעביר את המידע.

<איילת כהן מעגן: אנחנו שומרים היום על פרטיות המנויים היטב.

<איילת כהן מעגן: הבעיה היא מי שיקבל את המידע, ומה הוא יעשה אתו, ומי הוא יהיה, ומה התנאים, ומה יהיו התנאים שבכלל גוף כזה יוכל לקבל רישיונות ומידע.

<איילת כהן מעגן: זה דבר שאנחנו לא יודעים.

<איילת כהן מעגן: החוק טורח להסביר שאנחנו נשמור על פרטיות המנוי.

<איילת כהן מעגן: את זה אנחנו עושים בכל מקרה, אבל הוא לא אומר ולא מטיל חבות כזאת על הצד האחר.

<איילת כהן מעגן: מה שהחוק עושה גם, הוא מתערב במצב קיים.

<איילת כהן מעגן: לגבי הפרטים הנוספים אנחנו כבר קיבלנו הסכמה ממנויים.

<איילת כהן מעגן: הוא שולח אותנו לקבל הסכמות מחדש ביחס לכל מיני דברים, לפנות למיליוני מנויים.

<איילת כהן מעגן: אגב, יש מנוי שרוצה שהפרטים שלו יהיו במאגר אצלי כי הוא סומך עליי, אבל לא ירצה שהם יהיו במאגר של מישהו אחר.

<איילת כהן מעגן: איך זה בדיוק יסתדר אחר-כך?

אבישי ברוורמן: תודה רבה, עו"ד איילת כהן מעגן.

אבישי ברוורמן: משהו בנושא הזה?

<מיכל פליישר: אם אפשר להגיד כמה מילים כלליות.

<מיכל פליישר: אני מ"הוט טלקום", בכובענו כמפעיל טלפוניה.

<מיכל פליישר: לחברת "הוט" יש שירות טלפוניה וגם כבר נתח שוק יפה.

<מיכל פליישר: נושא מאגר המידע של "144" – השם הגנרי הוא "144" אבל לכל מפעיל טלפוניה, אגב, כולל כל מפעיל סלולר, יש את המאגר שלו – הוא לדעתי נושא שצריך לעסוק בו בכובד ראש רב.

<מיכל פליישר: זה נושא שאני עוסקת בו במשך השנים מזוויות שונות.

<מיכל פליישר: אני חושבת שאמור להטריד מאוד את משרד המשפטים, את הרשות שעוסקת בהגנת הפרטיות, לבחון כל מה שאמר כבוד היושב-ראש על המצב, שהטכנולוגיה מובילה אותנו למקום שהפרטיות של האדם הולכת ואובדת.

<מיכל פליישר: אבל עדיין יש פה נכס עם עוצמה אדירה.

<מיכל פליישר: בהסדרה המוצדקת של משרד התקשורת, כל חברת תקשורת מחזיקה מאגר אחוד של כל בעלי הרישיונות.

<מיכל פליישר: כלומר, כשמתקשרים אל "144" הרי אפשר לברר את מספר הטלפון הסלולרי או הנייח ברשתות אחרות, וגם ב"הוט טלקום", לצורך העניין, יש מאגר אחוד, ואצל כל אחת מחברות הסלולר.

<מיכל פליישר: זה בעצם מאגר על כל תושבי מדינת ישראל – מספר הטלפון שלהם, כתובתם, לפעמים גם פרטים נוספים, כמו משלח-יד וכדומה, שכל אחד מן האזרחים נתן אותו לבעל הרישיון – הרי השיחה הראשונית היא עם בעל הרישיון בעת שרוכשים את מנוי הטלפוניה – בכפוף להסכמה מפורשת שבעל הרישיון יוכל לעשות עם המידע רק את מה שהוסכם.

אמנון כהן: ממי קיבלתם רישיון?

<מיכל פליישר: רישיון טלפוניה קיבלנו ממשרד התקשורת.

<מיכל פליישר: במסגרת הרישיון אנחנו מחויבים- - -

אמנון כהן: ממי קיבלתם, ממשרד התקשורת?

אמנון כהן: גם עכשיו ינפיק משרד התקשורת.

אמנון כהן: כל האלמנטים שאתם מציפים כרגע, דיברנו על זה גם בדיון הקודם.

אמנון כהן: אותו גוף שנתן לכם את הרישיון ייתן גם לגוף אחר רישיון.

אמנון כהן: זאת אומרת, הוא יסתכל על כל ההיבטים שאתם מציפים כרגע.

<מיכל פליישר: זה לא אותו סוג רישיון.

אמנון כהן: אנחנו חוזרים על אותה מנטרה בכל דיון.

אמנון כהן: זה לא משרד אחר אלא אותו משרד, אותו רגולטור, מקצוען בתחום הזה, שיודע לקחת בחשבון את כל ההיבטים, גם של צנעת הפרט, גם של טובת הכלל.

אמנון כהן: ברישיון גם דיברנו, איתי עצמון היום אמר שהוא יחדד את הדברים האלה, שלא ייפגע אדם כהוא זה.

אמנון כהן: אנחנו הולכים להיטיב, לא חס וחלילה לפגוע באזרחים.

אמנון כהן: רק לטובת האזרחים.

אמנון כהן: לכן פה לצבוע את הדברים בשחור – אתם עומדים בתנאים שמשרד התקשורת הטיל עליכם ואותו דבר גוף שלישי שיקבל את הרישיון גם יעמוד בהם.

אמנון כהן: בתוך הצעת החוק עמדנו על אבטחת מידע, ונתנו לנו סקירה נרחבת על הנושא הזה בדיון הקודם.

אמנון כהן: גם אני חרד כחבר כנסת, כאיש ציבור, שחס וחלילה לא יזלגו הנתונים למקומות שלא היינו רוצים שיגיעו אליהם, בוודאי.

אמנון כהן: לכן אנחנו סומכים על משרד התקשורת, אלא אם כן יוחלט להחליף את המשרד, להחליף את השר, אבל זה אותו גוף שנותן את הרישיון.

אמנון כהן: אנחנו סמוכים ובטוחים שהרישיון ייצא רק למי שיעמוד בכל אמות המידה הרלוונטיות שאתם עמדתם עליהן, ואמרתי שאתם עושים עבודה מצוינת.

אמנון כהן: אנחנו פשוט רוצים תחרות, זה הכול.

<מיכל פליישר: רק אשלים את הטיעון.

<מיכל פליישר: נקודה אחת לגבי התחרות.

<מיכל פליישר: אגב, הפוטנציאל של התחרות קיים כי, כפי שציינתי, כל בעל רישיון יכול להפעיל בעצמו מוקד בירור מספרי טלפון חלופי.

<מיכל פליישר: נכון שהיום בעלי הרישיונות עושים את זה באמצעות "בזק".

<מיכל פליישר: אפשר שהרגולטור יבדוק את הסיבות, למה זה לא קרה.

<מיכל פליישר: אני לא רוצה להיכנס לזה, אבל לא בהכרח- - -

אבישי ברוורמן: צפרא טבא לידידנו חבר הכנסת יצחק וקנין, בוקר טוב.

<מיכל פליישר: אקצר בדבריי ואעמוד על הנושאים שנראים לי חשובים.

<מיכל פליישר: אני ערה לכך שגם מציע הצעת החוק וגם משרד התקשורת, ובוודאי גם הוועדה תעסוק בנושאים האלה במהלך הדיונים.

<מיכל פליישר: יש שלושה דברים שנראים לי קריטיים לתת עליהם את הדעת.

אבישי ברוורמן: בבקשה, מה את ממליצה?

<מיכל פליישר: הראשון הוא שבאמת, כפי שציינתי, קיימת תחרות.

<מיכל פליישר: המקטע שמטריד את חבר הכנסת אמנון כהן יוזם הצעת החוק הוא המקטע של שירות המודיעין הטלפוני.

<מיכל פליישר: לכן בעיניי קריטי ביותר, אני מצטרפת לדבריה של חברתי, לוודא שאותו בעל רישיון שיקבל את הרישיון ייקח על עצמו ויחויב להקים מוקד שירות טלפוני.

<מיכל פליישר: אני חושבת שהעברת המידע כולו – מדובר על מאגר מידע עצום – ליזמים שמעוניינים להעלות את המידע באתרי האינטרנט שלהם כדי על גבי זה למכור פרסומות או שירותי תוכן מוסף אחרים, היא מסוכנת ומיותרת.

<מיכל פליישר: אני מזמינה את כל מי שיושב כאן בחדר להיכנס בערב לאתר "144" של "בזק", לאתר של "הוט טלקום", לראות שבכל אתרי האינטרנט השירות הזה ניתן בחינם, באופן יעיל.

<מיכל פליישר: אתן דוגמה אחת, ואני פונה לחבריי שעוסקים בנושא הפרטיות באופן מקצועי.

<מיכל פליישר: היתה תקופה שבה הצליחו למשוך נתונים מן האתר של "בזק", באופן שהוקם אתר – למי שזוכר, לפני 15 שנים – שקראו לו "אתר 441".

<מיכל פליישר: באתר הפירטי הזה, "441", שהיה כל-כך קשה לשים עליו את היד, "שתו" את הנתונים מאתר "בזק" ואפשרו לכל מאן דבעי להכניס מספר טלפון וכנגד זה באיתור הפוך לקבל את הפרטים האישיים של אותו אדם.

<מיכל פליישר: זאת אומרת, במקום שתבקש את מספר הטלפון של מיכל פליישר, אתה מקליד 053 וכולי ומקבל את השם.

<מיכל פליישר: היתה פה פגיעה בפרטיות.

<מיכל פליישר: אם המידע הזה מסתובב באינטרנט – האתר של "בזק" מובטח בהשקעה אדירה.

<מיכל פליישר: יכול להיות שהמתחרים בעלי הרישיונות בעצמם עושים שימוש בפלטפורמה של "בזק" דווקא כי מדובר בהשקעה אדירה.

<מיכל פליישר: על כל הדברים האלה צריך לתת את הדעת.

<מיכל פליישר: לכן אני מציעה, אחת, שיהיה מדובר במישהו שמקים מוקד שירות טלפוני.

<מיכל פליישר: שתיים, שתינתן כבר בעת חקיקת החוק, ולא בעת התקנת תקנות אחר-כך, הדעת עד הסוף לנושא הגנת הפרטיות.

<מיכל פליישר: מצאתי סעיף אחד שמתייחס להגנת הפרטיות- -

אבישי ברוורמן: כאשר נדון בסעיפים תתייחסי לסעיפים.

<מיכל פליישר: - -והוא מטיל עלינו חובה לשמור על הפרטיות כאשר אני מעבירה את המידע אליהם, ולא להיפך.

<מיכל פליישר: הנושא השלישי הוא תמורה הולמת לבעל הרישיון.

<מיכל פליישר: בעלי הרישיונות – ואנחנו נעמוד על זה – משקיעים הון כספי גדול בשימור המאגר, בעדכונו.

<מיכל פליישר: החוק הזה מטיל עלינו חובות נוספים, לשאול כל לקוח ולקוח האם הוא רוצה להיות חשוף למידע אצלנו, האם הוא רוצה שהמידע יהיה חשוף אצל בעלי רישיונות אחרים.

<מיכל פליישר: כל לקוח שיתקשר אלינו ויגיד: ראיתי את הפרטים האישיים שלי באתר של מאן דבעי, אגיד: בסדר, נתת הסכמה.

<מיכל פליישר: יש פה עניין של עלויות, שגם עליהן צריך לתת את הדעת.

אבישי ברוורמן: אני מודה לך.

אבישי ברוורמן: לפני שעו"ד עצמון אומר את המילה האחרונה לפני ההקראה, אבקש מעו"ד ברוריה מנדלסון להתייחס.

אבישי ברוורמן: אני רוצה לצרף להתייחסות שלך שתי שאלות קצרות.

אבישי ברוורמן: אחת, האם יש מי שפנה למשרד התקשורת, התעניין, הציע את עצמו למתן שירות דומה לזה של "בזק", של המודיעין הקולי?

אבישי ברוורמן: ודבר שני, האם ניתן יהיה לשלב במוקד השירות הטלפוני הקולי גם פרסומות?

אבישי ברוורמן: אני רואה מה קורה באינטרנט, אני כבר לא יכול לפתוח את הסמארטפון, כל הזמן עולות שם פרסומות.

<ברוריה מנדלסון: לגבי השאלה הראשונה, היתה עתירה נגד המשרד, נגד השר, אם אני לא טועה, של חברת "סֶל-מִי".

<ברוריה מנדלסון: החברה טענה שהיא מעוניינת להיכנס לתחום שירות המודיעין הטלפוני, אבל במצב הנוכחי, כאשר המספר "144" הוקצה לשימושה של "בזק"- - -

<קריאה: מתי היתה העתירה?

<קריאה: היא עדיין מעוניינת בזה?

<ברוריה מנדלסון: לא, העתירה היתה – אני לא זוכרת את התאריך, הם הגישו פעמיים, אם אני לא טועה, היו שתי עתירות.

<ברוריה מנדלסון: זה לגבי השאלה אם יש גופים נוספים שאנחנו מכירים שלפחות הביעו התעניינות.

<קריאה: היא עדיין מעוניינת?

<ברוריה מנדלסון: לא בדקתי לאחרונה.

אמנון כהן: כשייצא מכרז האנשים ידעו שיש פה עניין.

<ברוריה מנדלסון: חבר הכנסת אמנון כהן, לפחות במתכונת הזאת לא מדובר במכרז.

<ברוריה מנדלסון: יש אפשרות לעשות מכרז, אבל הכוונה שזה יהיה מעין רישיון מדף עם תנאי מינימום ומי שעומד בתנאים יוכל לקחת ולקבל.

אבישי ברוורמן: והשאלה השנייה לגבי הפרסומות?

<ברוריה מנדלסון: בשלב זה אין איסור על פרסומות.

<ברוריה מנדלסון: לפי הצעת החוק יהיו תקנות שיקבעו תנאים, וגם ברישיון יש סמכות לשר לקבוע תנאים.

<ברוריה מנדלסון: ככל שהשר יהיה מעוניין למנוע, נוכל לעשות את זה באמצעות הרישיון.

אבישי ברוורמן: אני מודה לך.

אבישי ברוורמן: עו"ד עצמון, איך אתה מתייחס לדברים של עו"ד איילת כהן מעגן ועו"ד מיכל פליישר?

אבישי ברוורמן: אולי לפניך, עו"ד ניר גרסון, ממונה משפט וטכנולוגיה ברשות למשפט, טכנולוגיה ומידע, בבקשה.

אבישי ברוורמן: זה חלק ממשרד המשפטים?

<ניר גרסון: אנחנו יחידה במשרד המשפטים.

אבישי ברוורמן: מה אתה אומר על כל השיח הזה?

אבישי ברוורמן: תמקד אותנו.

אבישי ברוורמן: מה המלצתך?

<ניר גרסון: קודם כול, יש החלטה של ועדת שרים, שאנחנו מחויבים לה.

<ניר גרסון: היו דיונים וויכוחים פנימיים.

<ניר גרסון: אני יכול להגיד שההצעה הזאת משקפת את סיכון הפרטיות, כי גם אם זה לא מידע מדרגת הרגישות הכי גבוהה בכל זאת מדובר במאגר שלם וכולל.

אבישי ברוורמן: אתה שלם עם הסיכון הזה?

<ניר גרסון: אני אומר שצריך לטפל בו.

אבישי ברוורמן: במסגרת הצעת החוק אנחנו צריכים פה לשים אביזרי שמירת פרטיות נוספים?

<ניר גרסון: הצעת החוק משקפת הסכמה של הממשלה, שאנחנו מחויבים לה.

אבישי ברוורמן: זה ברור.

אבישי ברוורמן: זה יורידית.

אבישי ברוורמן: עכשיו בואו נדבר סובסטנטיבית.

<ניר גרסון: לגופו של עניין, המינימום שבמינימום הוא שמשרד התקשורת יכלול ברישיון, כפי שהוא התחייב, הוראות בדבר שמירת פרטיות והחזקת מידע.

אבישי ברוורמן: אז אנחנו נוסיף את זה.

אבישי ברוורמן: יפה.

אמנון כהן: הוספנו את זה פה, הסכמנו כבר.

אבישי ברוורמן: מה עוד יש לך להמליץ?

<ניר גרסון: אני לא רוצה לחרוג מנוסח הצעת החוק, אבל בהחלט צריך הוראות- - -

אבישי ברוורמן: אתה רוצה לחזק פה את הנושא הזה.

אבישי ברוורמן: לבי אתך.

אמנון כהן: לקחנו את זה בחשבון.

<ניר גרסון: מעירה לי חברתי צילי נאה ממחלקת ייעוץ וחקיקה, נכון, צריך להדגיש רק שיש פה שני קטעים לטיפול.

<ניר גרסון: אחד הוא העברה, שבה לפי הצעתו של עו"ד עצמון הוסף לחוק סעיף שמבהיר באופן כללי את החובה להבטיח מידע במקטע העברה בין בעלי הרישיונות הכלליים לבעלי רישיונות המודיעין.

<ניר גרסון: יכול להיות שצריך עוד to drill down שם.

<ניר גרסון: דבר שני, לדאוג לרגולציה של אבטחת מידע אצל בעלי רישיונות המודיעין החדשים, אחרי שהמידע כבר התקבל אצלם.

אבישי ברוורמן: אני מודה לך.

אבישי ברוורמן: עו"ד עצמון, מה אתה אומר על דבריהן של עו"ד כהן מעגן ועו"ד פליישר לאור ההערות ששמענו?

<איתי עצמון: אתייחס בקצרה.

<איתי עצמון: כמובן תהיה גם התייחסות פרטנית לאורך הדיון בסעיפי הצעת החוק.

<איתי עצמון: קודם כול, לגבי התיאור של בעל רישיון כשירות מודיעין כגוף עלום.

<איתי עצמון: זה לא גוף עלום, זה גוף שיקבל רישיון, ואחד הרציונלים לרישוי השירותים האלה הוא באמת הגנה על הפרטיות ואבטחת מידע.

<איתי עצמון: זה דבר אחד.

<איילת כהן מעגן: זה לא כתוב.

אבישי ברוורמן: עו"ד כהן מעגן, אנחנו נותנים לכם לדבר אבל לא תפריעו לאחרים.

<איתי עצמון: הנקודה השנייה, בסעיף 10ה רבא, יש חובות על בעל רישיון לשירות מודיעין.

<איתי עצמון: החובה הראשונה היא לא לעשות שימוש במאגר אלא לשם מתן השירות, וכן איסור להעביר לאחר את מאגרי המידע שברשותו.

<איתי עצמון: אז הצעת החוק כן מתייחסת לחובות שיוטלו על בעלי הרישיונות החדשים.

<איתי עצמון: דבר נוסף, לגבי התייחסות להגנה על הפרטיות.

אבישי ברוורמן: עו"ד גרסון, אם יש לך דברים פה להחמיר בזה, תציע עכשיו.

אבישי ברוורמן: אתה מכיר את שייקספיר שאמר: Say your piece or forever remain silent, זה הזמן שלך עכשיו להציע.

אבישי ברוורמן: אנחנו נחזק את הצעת החוק עם עוד מסמרים.

<ניר גרסון: יש כל מיני סעיפים שנוגעים לטכנולוגיה ולהליכי ניהול תקין, שמקומם לא בהצעת החוק, אי אפשר לחוקק אותם פה.

אבישי ברוורמן: אז איפה תכניס אותם?

<ניר גרסון: בדרך כלל מכניסים אותם בתקנות.

אבישי ברוורמן: אשמח מאוד לקבל אותם ממך, בכל מקום שיהיה.

אבישי ברוורמן: יש לך "קו פתוח".

<איתי עצמון: אני רוצה להתייחס לעניין הזה.

<איתי עצמון: אזכיר שבמהלך הדיונים בכנסת הקודמת כמובן נדרשנו לנושא הזה.

<איתי עצמון: בתיאום עם משרדי הממשלה, מכיוון שהרישיון הזה בעצם נכנס אל תוך גוף חוק התקשורת, שמסדיר את כל הרישוי בתחום פעולות הבזק, והרישיון לשירות מודיעין הוא לא הרישיון הכי חשוב שקיים או שיהיה קיים בחוק התקשורת, וגם לגבי רישיונות אחרים, אני מניח רחבים יותר, חשובים יותר, המחוקק לא נכנס לרזולוציות של מה הנושאים שייכללו בתנאים למתן רישיון, מה הנושאים שייכללו ברישיון.

<איתי עצמון: יכול להיות שצריך להקדיש לכך חשיבה נוספת, אני לא פוסל את זה.

<איתי עצמון: יכול להיות שבאמת בסעיף המסמיך ובסעיף שקובע את סמכות השר לתת רישיון ולקבוע בו תנאים אולי צריך להתייחס באופן ספציפי, בשל הרגישות, להגנת הפרטיות.

<איתי עצמון: עוד נקודה אחרונה לגבי דבריה של נציגת חברת "בזק".

<איתי עצמון: הפרטים הנוספים שחברת "בזק" היום מוסרת, לפי מה ששמענו, מסירת הפרטים האלה נעשית היום, על-פי מה שאני מבין, מכוח יוזמה עסקית, לא מכוח הדין.

<איתי עצמון: אז דווקא יכול להיות שרישוי התחום הזה, שיכלול, כפי שאמרתי, הוראות לעניין הגנה על הפרטיות, דווקא אולי יתרום לשמירה על פרטיותם של המנויים שהפרטים הנוספים האלה מתייחסים אליהם.

<איתי עצמון: לפי מה שאני יודע, חברת "בזק" נותנת היום את השירות הבסיסי, כך נקרא לו, מכוח תקנות, אבל הפרטים הנוספים לא ניתנים מכוח הדין.

<איתי עצמון: אני צודק?

<איילת כהן מעגן: יש שני מישורים.

<איילת כהן מעגן: יש את הקבצים הבסיסיים עם השירות הבסיסי, שגם שם יש טיוב, פילוחים ופרטים נוספים.

<איילת כהן מעגן: אמנם זה לא המדריך המסווג.

<איילת כהן מעגן: בנפרד יש מדריך מסווג, לפי מקצועות וכולי.

<איילת כהן מעגן: בעניין הזה, הצעת החוק מאפסת את מה שכבר נעשה.

<איילת כהן מעגן: זאת אומרת, אחד הדברים בהצעת החוק, וזה גם עלה בדיונים הקודמים וחברי הכנסת נדרשו לכך וביקשו לעשות אבחנה, וגם אגב ביקשו לראות את התנאים שיוטלו על אותם בעלי רישיונות מראש.

<איילת כהן מעגן: אפשר לעיין בפרוטוקולים.

<איילת כהן מעגן: בכל מקרה, ביחס להתייחסות השווה אלינו ואל בעלי הרישיונות המיוחדים, אצלנו יש כבר מצב קיים ואי אפשר לאפס לנו אותו ולהכריח אותנו לפנות לכולם מחדש.

<איילת כהן מעגן: אנחנו לא באותו מישור.

<איילת כהן מעגן: זה גם נוגע לכך שהרישיונות שלנו והרישיונות שיינתנו לאותם בעלי רישיונות הם לא אותו דבר בכלל.

<איתי עצמון: אני שוב מבקש לחדד.

<איתי עצמון: על אילו פרטים את מדברת?

<איתי עצמון: את מדברת על פרטים נוספים או על הפרטים היותר בסיסיים של שם, מספר טלפון וכתובת?

<איילת כהן מעגן: גם במדריך הבסיסי יש פרטים שהם מעבר לשם, מספר טלפון וכתובת, לדוגמה ציון משלח-יד.

<איתי עצמון: אבל זה מכוח יוזמה שלכם.

יצחק וקנין: זה יוזמה שלכם, הוא צודק.

<איילת כהן מעגן: זה לא עניין של כן יוזמה או לא יוזמה.

<איילת כהן מעגן: המצב העובדתי הוא שאנחנו את הפעילות שלנו, את ההסכמות שלנו, את הטיוב וכולי וכולי עשינו.

<איילת כהן מעגן: ברגע שהצעת החוק שמה אותנו כאילו במצב אפס, כאילו נולדנו אתמול, זה בעצם מחייב אותנו לפנות לכל מיליוני האנשים.

אמנון כהן: נעשה בדיוק אפס, גם ב-"144", ואז תתחילו מאפס ואז נתחיל את כל התחרות.

אמנון כהן: תתחילו באפס כמו כולם.

אמנון כהן: נעשה את זה כך.

אבישי ברוורמן: עו"ד עצמון לא שאל את זה לחינם.

אמנון כהן: אין "144".

אמנון כהן: שיתחילו כולם מאפס.

אמנון כהן: אם אין הסכמות – אין הסכמות על כלום.

<איתי עצמון: שאלתי את השאלה מכוח מה אתם נותנים את הפרטים ואיזה סוג פרטים אתם נותנים, מכיוון שכפי שאנחנו מכירים בתחומים אחרים כאשר גוף מסוים פעל מכוח רישיון שבידו יש לו איזשהו אינטרס הסתמכות, ופעמים רבות מתייחסים לכך בחקיקה כאשר קובעים הוראות רגולטוריות חדשות.

<איתי עצמון: אבל אם עשיתם את זה מכוח יוזמה עסקית אני לא בטוח שאותו אינטרס הסתמכות, אם נקרא לזה כך, עומד לטובתכם.

אבישי ברוורמן: רבותי, אנחנו פותחים בהקראה.

אבישי ברוורמן: מי יקרא?

אבישי ברוורמן: בבקשה.

<איתי עצמון: הצעת חוק התקשורת (בזק ושידורים) (תיקון מס' 55) (רישיון לשירות מודיעין), התשע"ב-2012‏

אבישי ברוורמן: יש הערות?

<ניר גרסון: רק להבהיר את מה שאולי לא דורש הבהרה בכלל.

<ניר גרסון: ההגדרות של "שירות בסיסי" ו"שירות למתן פרטים נוספים" אוסרות חיפוש הופכי.

<ניר גרסון: זה כתוב גם בדברי ההסבר.

<ניר גרסון: החיפוש יתאפשר רק לפי השם ולא חיפוש הופכי לפי מספר הטלפון.

<ניר גרסון: לא, רק אם מישהו חושב שזה לא ברור.

אמנון כהן: אף אחד לא חושב שום דבר אחר.

<ניר גרסון: לפי דעתו של הייעוץ המשפטי לוועדה.

<איתי עצמון: אני מוכן לבדוק את זה שוב.

אבישי ברוורמן: אתה יודע, עם עורך-דין אחד קשה לי, עם שניים עוד יותר קשה, עם שלושה אני מתבלבל.

אבישי ברוורמן: אז רק תגיד לי אם אתה רוצה שינוי או לא.

<ניר גרסון: אני לא רוצה שינוי.

<ניר גרסון: אקבל את דעתו של היועץ המשפטי של הוועדה.

<איתי עצמון: אני מוכן לבדוק את זה שוב.

<איתי עצמון: הכוונה ברורה.

<ניר גרסון: בסדר, תודה.

אבישי ברוורמן: עוד מישהו רוצה להתייחס לזה?

<איתי עצמון: זה סעיף שבעצם עניינו הגדרות, שאנחנו משתמשים בהן אחר-כך לאורך הפרק החדש, שעניינו רישיון לשירות מודיעין.

<ברוריה מנדלסון: בעקבות הדיונים הקודמים בוועדת הכלכלה, לגבי "מאגר מודיעין", בהמשך לבקשה של חברת "בזק", הם אמרו שיש להם קושי להבחין האם מספר הוא מספר טלפון או מספר פקס.

<ברוריה מנדלסון: ההצעה היתה לכלול במסגרת ההגדרה "מאגר מודיעין": "אוסף נתונים הכולל את השם, הכתובת, מספר פקס ומספר הטלפון.

<ברוריה מנדלסון: ..", להוסיף גם "מספר פקס" להגדרה "מאגר מודיעין", להוריד "מספר פקס" ממאגר "פרטים נוספים", וצריך גם להוסיף "פקס" בהגדרה "שירות הבסיסי": "שירות למתן מספר טלפון או מספר טלפון וכתובת או פקס הנכללים...".

אבישי ברוורמן: עו"ד עצמון, בוצע?

<איתי עצמון: השאלה אם יש לכך הערות נוספות.

אבישי ברוורמן: מקובל?

<איילת כהן מעגן: זה מקובל, רק רציתי לומר משהו נוסף.

אמנון כהן: סיכמתי כבר.

אמנון כהן: מה יש להוסיף?

אמנון כהן: תעשו בסוף רק נזק.

<איילת כהן מעגן: חבר הכנסת כהן, אלה הערות טכניות שלא משנות את המהות.

<איילת כהן מעגן: הן רק דואגות לכך שלא נימצא במצב שפתאום מה שעשינו עד עכשיו ייחשב כאילו הוא לא קיים.

<איילת כהן מעגן: אלה הערות מילוליות.

<איילת כהן מעגן: כתוב כאן בהגדרה "מאגר פרטים נוספים": "אוסף נתונים הכולל את מספר הפקסימיליה ...", זה ישתנה בהתאם למה שברוריה מנדלסון אמרה, וכתוב כאן גם "...ונתן את הסכמתו, כאמור בסעיף 10ד".

<איילת כהן מעגן: אנחנו מבקשים להכפיף את זה לסעיף 10ד, ובסעיף 10ד להסדיר הבחנה בין בעלי רישיונות קיימים שכבר קיבלו הסכמות ובין בעלי רישיונות חדשים.

<איתי עצמון: אני לא חושב שזה המקום הנכון.

<איתי עצמון: אנחנו בהגדרות.

אמנון כהן: כאשר נגיע לסעיף 10ד נדבר על זה.

<איילת כהן מעגן: זה צריך להיות מתוקן בסעיף 10ד.

<איתי עצמון: את מדברת ממש על הוראה אופרטיבית מהותית ואני חושב שבהגדרות זה לא המקום המתאים.

<איילת כהן מעגן: בהגדרה כתוב "ונתן את הסכמתו".

יצחק וקנין: נתקן את זה בסעיף 10ד, לא פה.

<איתי עצמון: כאשר נגיע לסעיף 10ד אפשר יהיה לשקול.

<איילת כהן מעגן: פשוט כאן כתוב "ונתן את הסכמתו", אז צריך להכפיף את זה למה שיוסדר בסעיף 10ד.

<קריאה: זה מה שכתוב.

<איילת כהן מעגן: הייתי שמחה להשמיט את המילים "ונתן את הסכמתו" בהגדרה.

<איילת כהן מעגן: שזה פשוט יוכפף לסעיף 10ד, ששם הכול יוסדר.

<איתי עצמון: מה ההוראה האופרטיבית שאת רוצה להוסיף לסעיף?

<איתי עצמון: היא רוצה לתקן את סעיף 10ד.

<איתי עצמון: השאלה אם לא כדאי להעיר את ההערה כאשר נגיע לסעיף.

<איילת כהן מעגן: כן, אבל זאת הגדרה שפשוט מפנה אליו, לכן הצעתי.

אבישי ברוורמן: עו"ד עצמון, אתה תמליץ לי ואני אחליט.

<איתי עצמון: אני חושב שעדיף שנתייחס לכך בסעיף המהותי, זאת ההצעה שלי.

אבישי ברוורמן: תודה.

אבישי ברוורמן: אם כך אני מצביע על סעיף ההגדרות.

<איתי עצמון: רגע, יש לי עוד הערה.

<איתי עצמון: לגבי ההגדרה "מאגר פרטים נוספים", כתוב "אוסף נתונים הכולל", ולאחר שהורדנו את "מספר הפקסימיליה" יהיה: "הכולל את כתובת הדואר האלקטרוני, כתובת אתר האינטרנט ומשלח יד או עיסוק...".

<איתי עצמון: אני חושב שצריך להוסיף כאן את המילים "כולם או חלקם".

<ברוריה מנדלסון: אני מסכימה.

<איתי עצמון: מכיוון שגם אוסף נתונים שכולל רק כתובות דואר אלקטרוני יהיה "מאגר פרטים נוספים".

אבישי ברוורמן: אני מבין שאת מאשרת.

אבישי ברוורמן: אם כך, אני עובר להצבעה.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: סעיף 10א אושר פה אחד.

אבישי ברוורמן: נעבור לסעיף הבא.

<מיכל פליישר: יש לי הערה למהות.

<מיכל פליישר: נדמה לי שיש נושא שההגדרות כבר "מכבות" אותו למרות שמדובר רק בהגדרות.

<מיכל פליישר: אולי אפשר רק על הגדרה אחת להשאיר את ההצבעה לפעם הבאה, לגבי מה הוא אותו שירות מודיעין שנפתח לתחרות, ולנסות לבדוק גם מול משרד התקשורת ומול יוזם הצעת החוק, לשכנע שהשירות שייפתח לתחרות הוא שירות מודיעין באמצעות מוקד טלפוני ושאנחנו לא נסכן את כל מאגרי המידע האלה כדי להעביר אותם לשימושים חופשיים באינטרנט.

<איתי עצמון: זה לא שימושים חופשיים.

<איתי עצמון: זה בידי בעלי רישיונות.

<מיכל פליישר: זה ניתן כבר היום על-ידי בעלי רישיונות.

אמנון כהן: תורידו להם את הרישיון, תקשיחו שם את הקריטריונים כי אני פוחד מהם עכשיו.

אמנון כהן: הם רוצים להקשיח את הקריטריונים לאחרים.

אמנון כהן: צריך לבדוק אותם עכשיו.

<ברוריה מנדלסון: פותחים את השירות לתחרות ואני לא יכולה להבין מה ההתעקשות על- - -

<מיכל פליישר: כך לא תהיה תחרות במודיעין כללי.

אבישי ברוורמן: רבותי, אני לא מבין את זה.

אבישי ברוורמן: מדובר על בעלי רישיון.

אבישי ברוורמן: אם מישהו לא מתנהג היטב שיורידו לו את הראש.

אבישי ברוורמן: אם כך, הצבענו על זה.

אבישי ברוורמן: זה אושר עם השינויים שהוכנסו.

אבישי ברוורמן: אנחנו עוברים לסעיף הבא.

<איתי עצמון: אסביר בקצרה.

<איתי עצמון: זה אחד הסעיפים המרכזיים בהצעת החוק, שקובע את חובת הרישוי של אותם שירותים.

<איתי עצמון: לפי הסעיף הזה השר הוא שיוסמך לתת את הרישיון ולקבוע תנאים ברישיון.

<איתי עצמון: התנאים למתן הרישיון, כלומר התנאים הפרלימינריים לקבלת הרישיון, ייקבעו בתקנות.

<איתי עצמון: בסעיף קטן (ה) מוצע להחיל על רישיון לשירות מודיעין הוראות שחלות היום על רישיון מיוחד, לפי מה שאני מבין, מכיוון שאופן ההסדרה דומה.

<איתי עצמון: זאת הצעה של משרד התקשורת.

<ברוריה מנדלסון: הכוונה היא שבעל הרישיון לשירות מודיעין יקבל סוג של רישיון מיוחד, ולכן אנחנו רוצים להחיל את ההוראות שקבועות היום לגבי בעל רישיון מיוחד גם על בעל רישיון לשירות מודיעין.

<איתי עצמון: האם יש צורך בפסקה (2), שמחילה על אותו בעל רישיון "הוראות כל חוק אחר ותקנות שהותקנו מכוחו"?

<ברוריה מנדלסון: בדקנו את זה עוד בפעם הקודמת ואין צורך.

<איתי עצמון: אז אפשר למחוק את זה.

<איתי עצמון: כאן באמת עולה השאלה, אדוני, ואני מציע שאולי כן נפתח את זה לדיון, האם בסעיף שהוא כרגע בעצם סעיף כללי מאוד, שוב, כפי שאמרתי, בדומה לסעיפים הרישוי האחרים של פעולות בזק בחוק התקשורת, הסעיף בעצם אומר שהשר ייתן רישיון לשירות מודיעין, יקבע בו תנאים ושהתנאים למתן רישיון ייקבעו בתקנות.

<איתי עצמון: השאלה אם לא ראוי לקבוע כאן איזו הכוונה לשר, גם במתן הרישיון וגם בהתקנת התקנות.

<איתי עצמון: זאת החלטה שלכם.

<איתי עצמון: כרגע אין הכוונה כזאת.

אבישי ברוורמן: נדאג שיבואו לכאן.

אבישי ברוורמן: "המלצות ותקנות שיבואו לאישור ועדת הכלכלה".

<איתי עצמון: אדוני מדבר על התקנות שיקבעו את התנאים למתן רישיון בסעיף קטן (ג)?

אמנון כהן: מה מקובל אצלכם היום?

אמנון כהן: איך עשיתם תקנות ל"בזק"?

אמנון כהן: היה אישור ועדת הכלכלה?

<ברוריה מנדלסון: "בזק" קיבלה רישיון עוד לפני התקנות.

אבישי ברוורמן: "השר, באישור ועדת הכלכלה".

<ברוריה מנדלסון: התקנות היום לא דורשות את אישור הוועדה.

<ברוריה מנדלסון: נבדוק את זה.

<ברוריה מנדלסון: אבדוק עכשיו ואגיד לכם.

<איתי עצמון: את מדברת על תקנות לגבי תחומים אחרים, אבל כאן יש תחום אחר.

אבישי ברוורמן: לגבי דברים טכניים – לא מעניין אותי, אבל לגבי עקרונות – מעניין אותי שיהיה אישור ועדת הכלכלה, זה הכול.

אבישי ברוורמן: יש פה עניין של עקרונות?

<איתי עצמון: מכיוון שהובהר לנו שבתקנות הללו ייקבעו תנאים מהותיים, בין היתר יבדקו, למשל, היעדר הרשעות בעבירות פליליות של מבקש הרישיון, עבירות רלוונטיות- - -

יצחק וקנין: אני חושב שאם בתקנות יש סנקציות פליליות זה חייב לבוא לפה.

<איתי עצמון: לא מדובר על סנקציות פליליות.

<איתי עצמון: אני אכן מודע לכך שבדרך כלל התקנות שקובעות את התנאים למתן רישיון ורישוי פעולות בזק לא נתונות לפיקוח פרלמנטרי.

<איתי עצמון: השאלה היא האם כאן, מכיוון שבתקנות האלה אמורים להיקבע תנאים יותר מהותיים שנוגעים להגנה על הפרטיות, למשל יבדקו היעדר הרשעות בעבירות רלוונטיות- - -

אמנון כהן: אצל "הוט" בדקתם?

אמנון כהן: אני מוטרד עכשיו.

<מיכל פליישר: "הוט" מפקידה ערבות בנקאית להבטחת חובתה לפי הרישיון, של עשרות מיליוני שקלים.

<מיכל פליישר: בעל רישיון מיוחד לא יצטרך להפקיד ערבות.

<מיכל פליישר: חברי ועדת הכלכלה, אני חייבת לספר לכם, אנחנו חיים את זה.

<מיכל פליישר: יש בעלי רישיון כללי, יש בעלי רישיון כללי ייחודי.

אמנון כהן: מה יש לכם עם "בזק"?

<קריאה: הם מתחרים.

<מיכל פליישר: אנחנו בעל רישיון כללי.

אמנון כהן: את יותר מדי עוזרת ל"בזק" היום.

אמנון כהן: לא הבנתי איך אתם מתחרים.

<מיכל פליישר: אני לא עוזרת ל"בזק", אני עוזרת לעצמי.

<מיכל פליישר: אני מופתעת ששאר בעלי הרישיונות לא נמצאים פה.

<מיכל פליישר: כל בעל רישיון שמחזיק מאגר מידע אמור לדאוג גם למאגר המידע שלו עצמו, גם לתפעול שהולך לנבוע מהצעת החוק וגם למנויים שלו.

<מיכל פליישר: כתוב פה שהוא יקבל רישיון כבעל רישיון מיוחד ושואלים את עצמם חברי ועדת הכלכלה מה זה אומר.

<מיכל פליישר: אני בהחלט חושבת שיש קריטיות שכל הנושא הזה, שיורד למהות ולשורש העניין, מה יהיו התנאים לקבלת הרישיון הזה, כולל לדעתי זה חייב להיות רישיון שיש לצדו ערבות בנקאית להבטחת חובות בעל הרישיון, קריטי שנושאים כאלה יידונו בוועדת הכלכלה.

<דפנה גלוק: אני ממשרד המשפטים.

אבישי ברוורמן: בבקשה, מה המלצתך?

<דפנה גלוק: לגבי הערה שלך על בדיקת עבר פלילי, זה סטנדרט שנעשה בכל הרישיונות.

<איתי עצמון: לא אמרתי שזה לא נעשה.

<דפנה גלוק: אני לא מבינה אם זה ספציפית סיבה לפיקוח פרלמנטרי.

<איתי עצמון: לא כך אמרתי.

<איתי עצמון: אמרתי שמכיוון שהוועדה מוטרדת- - -

אמנון כהן: למה אתה מקשה?

<איתי עצמון: מכיוון שחברי הוועדה הוטרדו מן הנושא של הגנה על הפרטיות, מכיוון שהבהרתם שבתקנות האלה יהיו הוראות שמתייחסות לכך.

<איתי עצמון: התכוונתי לעבירות בעניין הפרות שנוגעות להגנה על הפרטיות.

יצחק וקנין: לא סתם אמרתי את מה שאמרתי.

יצחק וקנין: לדעתי זה חייב לבוא לוועדת הכלכלה.

<איתי עצמון: הוועדה חשבה שראוי שהתקנות האלה יובאו לאישור הוועדה.

אבישי ברוורמן: בגלל נושא הפרטיות.

<ברוריה מנדלסון: בקשר לעבירות לא הבנתי, אבל זה לא משנה.

<ברוריה מנדלסון: אנחנו עורכים בדיקה.

<ברוריה מנדלסון: למיטב זכרוני, תקנות הליכים ותנאים עד היום לא הוגשו לאישור ועדת הכלכלה של הכנסת לגבי רישיונות הרבה יותר "כבדים", רישיונות לבעלי רישיונות כלליים בעלי תשתית, עם היבטים מאוד-מאוד רחבים.

<ברוריה מנדלסון: אם הוועדה מעוניינת שיהיה לה פיקוח על הסעיפים של ההגנה על הפרטיות אפשר שהסעיפים האלו יובאו לאישור הוועדה.

<ברוריה מנדלסון: זאת הצעה.

<לאה ורון: הם לא ייכללו בסעיף קטן (ג), בעניין של "השר יקבע את התנאים למתן רישיון לשירות מודיעין"?

<איתי עצמון: את מתכוונת להביא רק מקטע מהתקנות לאישור הוועדה?

<איתי עצמון: איך נסווג את זה?

<איתי עצמון: זאת השאלה.

<ברוריה מנדלסון: אני חושבת שאין צורך להביא לאישור הוועדה, זאת עמדתי.

<לאה ורון: את זה שמענו.

<לאה ורון: כשאת אומרת שנושא ההגנה על הפרטיות יועבר בדרך אחרת, באיזו דרך את מתכוונת שהוא יועבר אם לא בתקנות שהשר יתקין ושחברי הוועדה מבקשים שיובאו לאישורה?

<ברוריה מנדלסון: עו"ד עצמון, למיטב ידיעתי יש לנו גם מקרים של תקנות שבהן רק חלק מן הסעיפים טעונים אישור שר האוצר, אז גם בפתיח כתוב "ולעניין סעיפים אלו ואלו, באישור שר האוצר".

<איתי עצמון: השאלה אם הסיווג באמת אפשרי בהקשר הזה.

<איתי עצמון: איך את מציעה לסווג את זה?

<ברוריה מנדלסון: ההוראות בהליכים ותנאים שיהיו בפרק שייכלל בתקנות בנושא הגנה על פרטיות המידע, אבטחת מידע.

<ברוריה מנדלסון: אפשר להתייעץ עם ניר גרסון איך להגדיר את זה.

אבישי ברוורמן: אני מבקש להוסיף את זה כאן.

<ברוריה מנדלסון: אם יורשה לי עוד לקיים פה התייעצות עם הגורמים במשרד, לקבל את העמדה שלהם לגבי הצורך באישור הוועדה.

<איתי עצמון: אנחנו באמת מודעים להסדרה הכוללת בחוק התקשורת, זה נימוק נכון.

<איתי עצמון: השאלה אם זה הנימוק המכריע אם באמת להחיל כאן פיקוח פרלמנטרי או לא.

<איתי עצמון: אני לא בטוח.

<איתי עצמון: אם הוועדה מוטרדת מהסוגיה הזאת אז אולי ראוי שזה יגיע לכאן.

<איתי עצמון: הנימוק שזה לא נעשה לגבי רישיונות אחרים, ייתכן שהוא נכון.

<איתי עצמון: יכול להיות שאם היה נכתב היום חוק התקשורת תקנות רבות כן היו מגיעות לפיקוח פרלמנטרי.

אבישי ברוורמן: תציע לי את הנוסח שייקבע בהצעת החוק.

יצחק וקנין: אני רוצה להגיד משהו בעניין הזה, האם כן להביא את זה לוועדה או לא להביא את זה לוועדה.

יצחק וקנין: הנושא הזה עולה פעמים רבות, אני אומר את זה גם למשרד המשפטים וגם למשרד התקשורת.

יצחק וקנין: פעמים רבות עולה הנושא הזה, האם להביא נושאים מסוימים לוועדה או לא להביא אותם לאישור הוועדה.

יצחק וקנין: אני חושב שאין כלל ברור בדברים הללו.

יצחק וקנין: אין פה איזה כלל, שאם עד היום לא הביאו בגלל חוק התקשורת או חוק הבזק בזמנו – ואני מכיר את הנושאים הללו כי אני ותיק למדי בוועדה – זה לא דבר שצריך להשליך על חקיקה שאנחנו מחוקקים.

יצחק וקנין: כבר ראינו – אתמול ראינו את זה – בדברים מסוימים, שלצערי הרב אפילו בית-המשפט לא הולך לפי החקיקה.

יצחק וקנין: כלומר, לבית-המשפט יש איזה כלל, הוא קורא את מה שכתוב ולצערי הרב הנציגים בפרקליטות שהולכים לבית המשפט לא מאירים את עיניו של השופט שאכן – ראינו את זה אתמול, אם אתה זוכר, בנושא של התווים.

יצחק וקנין: לכן אני חושב, אל תיקחו כלל ותעשו אותו רוחבי לרוחב כל החקיקה, זה הכול.

יצחק וקנין: אני חושב שהדברים הללו כן צריכים לבוא לאישור ועדת הכלכלה.

<איתי עצמון: יש עוד התייחסויות מצד נציגי הממשלה?

<איתי עצמון: האם לדעתכם באמת אפשר לסווג את התנאים האלה?

<איתי עצמון: אתם מציעים לסווג אותם כתנאים שעניינם הבטחת פרטיות המנויים?

אבישי ברוורמן: חבר הכנסת אילטוב, ברוך בואך.

<ניר גרסון: הגנה- - -

<ברוריה מנדלסון: בסעיף קטן (ג), שבו יקבעו תנאים לגבי הגנת הפרטיות, אולי נוסיף: "יובאו לאישור הוועדה".

<איתי עצמון: כן.

<איתי עצמון: אתם חושבים שצריך כאן מעורבות של משרד המשפטים גם?

<ברוריה מנדלסון: בהחלט.

<איתי עצמון: בהסכמת שר המשפטים או בהתייעצות?

<איתי עצמון: מה אתם מציעים?

<ניר גרסון: שיכתבו רמו"ט?

<ניר גרסון: זה עניין של נוסח החוק.

<איתי עצמון: אתם מבקשים התייעצות או הסכמה?

<ברוריה מנדלסון: הסכמה.

<איתי עצמון: "בהסכמת שר המשפטים".

אבישי ברוורמן: עו"ד עצמון קורא ואנחנו מצביעים.

<ניר גרסון: אם אפשר רק להבהיר, האם מדובר רק בתנאים למתן הרישיון או בתנאים ברישיון?

<איתי עצמון: התנאים ברישיון לא נקבעים בתקנות.

<ניר גרסון: לפעמים יש תקנות שקובעות שהרישיון יקבע גם- - -.

אבישי ברוורמן: מה אתה ממליץ?

<איתי עצמון: אני לא יודע.

<איתי עצמון: לפי נוסח הצעת החוק כרגע כתוב שהשר רשאי להעניק רישיון ולקבוע בו תנאים.

<איתי עצמון: זה בסעיף קטן (ב).

<איתי עצמון: אנחנו מדברים עכשיו על התקנות שבהן ייקבעו התנאים הפרלימינריים המקדימים לקבלת הרישיון, לכניסה לשער העיסוק הזה.

<ניר גרסון: לגבי הרישיון, משרד התקשורת הרי- - -

<איתי עצמון: התחייב שגם שם ייקבעו תנאים.

<איתי עצמון: אני מניח שהתנאים האלה יותאמו למה שיהיה גם בתקנות.

<ניר גרסון: למשל רף מינימום של אבטחת מידע.

<ברוריה מנדלסון: בתקנות ייקבע.

<ברוריה מנדלסון: לשם קבלת רישיון עליך להצהיר כי מה?

<ניר גרסון: עליך להצהיר כי אתה עומד, למשל, בתקן ניהול מידע 27, שיש לך ערבות.

<ברוריה מנדלסון: אלה דברים שאפשר להציג עוד לפני קבלת הרישיון?

<ניר גרסון: צריך לעמוד בהם כתנאי לקבלת הרישיון.

<ברוריה מנדלסון: אפשר לעמוד בהם?

<ניר גרסון: כן.

<איתי עצמון: צריך להבחין.

<איתי עצמון: את מדברת על חובות שיחולו על בעל רישיון, כלומר לאחר שהוא קיבל את הרישיון.

<איתי עצמון: אנחנו מדברים כרגע על תנאים למתן הרישיון.

<איילת כהן מעגן: תנאים למתן רישיון לפי כל תקנות הוא אמור לקיים במשך כל מהלך הרישיון, כלומר זה תנאי מקדמי והמשכי.

<איתי עצמון: כלומר, "השר יקבע את התנאים למתן רישיון לשירות מודיעין" – זה כמובן נוסח ראשוני, נסכם את הנוסח הסופי אחר-כך – "כאשר תנאים שעניינם הגנה על הפרטיות ואבטחת מידע ייקבעו בהסכמת שר המשפטים ובאישור ועדת הכלכלה של הכנסת".

אבישי ברוורמן: יישר כוח.

אבישי ברוורמן: זה הניסוח.

אבישי ברוורמן: אני מצביע.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: הסעיף אושר פה אחד.

אבישי ברוורמן: אנחנו ממשיכים הלאה.

<איתי עצמון: אדוני מבקש לעצור כאן או שנקרא את כל הסעיף?

אבישי ברוורמן: מישהו רוצה להעיר כאן או שנמשיך בקריאה עד הסוף?

אבישי ברוורמן: קרא עד הסוף.

<איתי עצמון: אדוני, בסעיף הזה מוצע לתת אפשרות למנויים של בעלי רישיונות הטלפוניה, נייחת וסלולר, לבקש מבעל הרישיון להיות מנוי חסוי, ומשהוא ביקש, הפרטים שלו בעצם לא ייכללו במאגר, שלאחר מכן יכול להיות מועבר לבעל רישיון לשירות מודיעין.

<איתי עצמון: בעצם בסעיף הזה מוסדר כל ההליך של בקשת מנוי להיות מנוי חסוי והחובה של בעל הרישיון לעדכן את המאגר בהתאם לבקשות.

אבישי ברוורמן: יש למישהו הערה?

אבישי ברוורמן: בבקשה.

<איילת כהן מעגן: קודם כול, בפסקה (ג)(1) אנחנו חוזרים על הבקשה שלנו, שהקבצים יימסרו למי שיפעיל שירות מודיעין טלפוני ולא רק שירות מודיעין אינטרנטי, כי זאת תכלית התחרות, להבנתנו וכפי שנאמר פה.

<איתי עצמון: כפי שאמרתי, ההערה שלך בעצם סותרת, כפי שאני מבין, את התכלית של הצעת החוק, שהיא פתיחה לתחרות.

<איתי עצמון: לכן הצעת החוק מתייחסת לסוג המידע ולא למדיה.

<איתי עצמון: אם רוצים להחליט אחרת, צריך להחליט אחרת, אבל זה הקונצפט של הצעת החוק.

<ברוריה מנדלסון: התכלית של הצעת החוק היא פתיחה לתחרות של השירות, לאו דווקא באמצעות שירות קולי.

<ברוריה מנדלסון: בין היתר אפשר באמצעות שירות קולי.

<איילת כהן מעגן: אני רוצה לומר פה שוב שאם אנחנו גם נלך לפרוטוקולים וגם לתכלית הצעת החוק כפי שהוצגה כאשר הוצעה, התכלית היתה הורדת המחיר ב-"144".

<איילת כהן מעגן: המחיר באינטרנט הוא אפס, השירות האינטרנטי ניתן מצוין ובחינם, יש הרבה מאוד אתרים ותחרות כבר קיימת.

<איילת כהן מעגן: אתה צריך אמנם להגיע להסדר עם מפעילים אבל כל מפעיל יכול להתחרות באחר ובאמצעות גורמים שלישיים נוספים.

<איילת כהן מעגן: אנחנו רוצים להביא פה לשולחן הדיונים את השאלה, האם חשוב לחשוף מאגרים ולתת מאגרים ולהעביר מאגרים בעידן הנוכחי רק בשביל תחרות לא ברורה באינטרנט על כל מיני שירותים נוספים.

<איילת כהן מעגן: הרי מה שיעשו, יצמידו לזה כל מיני "מתחתנים", מסעדות וכולי, בשביל זה אנחנו נדרשים למסור את מאגרי המידע שלנו.

אבישי ברוורמן: עו"ד מעגן, מה את מציעה?

<איילת כהן מעגן: אני מציעה שמי שרוצה לקבל את מאגרי המידע שלנו, שזה נכס שהושקע בו רבות- -

אבישי ברוורמן: יפה, אמרת את זה כבר שבע פעמים.

אבישי ברוורמן: מה את מציעה?

<איילת כהן מעגן: - - יפעיל מודיעין קולי גם.

אבישי ברוורמן: זאת השאלה.

אבישי ברוורמן: גמרנו, הבנו.

אבישי ברוורמן: האם אנחנו צריכים לשנות כאן את הסעיף?

אבישי ברוורמן: עו"ד גרסון, עו"ד מנדלסון, מה עמדתכם?

<ברוריה מנדלסון: אנחנו מבקשים לפתוח את השירות לתחרות, לא רק באמצעות שירות קולי.

<ברוריה מנדלסון: בין היתר לאפשר, אבל כל מתחרה יחליט באיזו פלטפורמה הוא רוצה להתחרות, ואם הוא רוצה להתחרות, ולא לחייב.

אבישי ברוורמן: הבנתם את כל הנימוקים של עו"ד כהן מעגן.

יצחק וקנין: הייתי רוצה לשאול שאלה את "בזק" בעקבות מה שאת מעלה.

יצחק וקנין: הרי זה לא מונע ממך לפתוח אתר גם באינטרנט.

<איילת כהן מעגן: יש לי אתר באינטרנט.

אמנון כהן: יש לה אתר טוב.

יצחק וקנין: אני יודע שיש להם אתר.

<איילת כהן מעגן: אנחנו חייבים.

יצחק וקנין: אבל היא דיברה על כך שבאתרים יש פרסומות ויש מסעדות ודברים אחרים.

יצחק וקנין: תכניסי מה שאת רוצה באתר של "בזק", ואני כמעט בטוח שיש לכם את זה באתר.

יצחק וקנין: אז אני לא מבין למה את מתנגדת.

<מיכל פליישר: יש לי הצעה שאולי יכולה לגשר.

<ברוריה מנדלסון: כי היא לא רוצה תחרות.

<ברוריה מנדלסון: אתה לא מבין?

יצחק וקנין: זה ברור לי.

<איילת כהן מעגן: אני חייבת להתנגד לאמירה שאנחנו לא רוצים תחרות.

<איילת כהן מעגן: אנחנו מקבלים תחרות ומשתפים פעולה.

<איילת כהן מעגן: אנחנו רק לא רוצים שמאגרי המידע שלנו יסתובבו לתכלית שבעינינו לא ראויה.

אבישי ברוורמן: עו"ד מעגן, יש פה רחש-בחש בשתי אוזניי שמונע ממני לשמוע.

אבישי ברוורמן: לאה ורון, את יודעת, כשאת שואלת שאלה בדרך כלל זה שאלה טובה, אז במקום לשאול את חבר הכנסת כהן תשאלי אותה בפומבי.

אבישי ברוורמן: מה היתה שאלתך?

<לאה ורון: אני מציעה שחבר הכנסת כהן יגיד אותה.

אבישי ברוורמן: חבר הכנסת כהן, אנא שאל את שאלתה של מנהלת הוועדה.

אמנון כהן: אדוני היושב-ראש, ציינתי בפתח הישיבה שהגשתי הצעת חוק שתגרום לתחרות, גם למענה הקולי וגם בכל דרך אחרת.

אמנון כהן: אנחנו חיים בעולם מתקדם ואני רוצה לא למנוע תחרות.

אמנון כהן: אם נעשה רק מענה קולי וזה ימנע משהו – אמרתי שאני בעד תחרות.

<מיכל פליישר: יש לי הצעת גישור.

אבישי ברוורמן: הנה עו"ד מיכל פליישר המגשרת, בבקשה.

<מיכל פליישר: אולי הדברים לא מובנים.

<מיכל פליישר: הצעת הגישור היא זאת, מי שיבקש ויקבל את הרישיון יוכל להפעיל את השירות בכל אמצעי שיבחר.

<מיכל פליישר: לצורך העניין, גם באמצעות אס-אם-אס, שזה רעיון יצירתי שחסר פה.

<מיכל פליישר: כותבים "מיכל פליישר" ומקבלים את מספר הטלפון שלי.

<מיכל פליישר: אלא מה, הוא יהיה מחויב גם כעוגן וכבסיס וכדי להבטיח את התחרות גם להפעיל מוקד שירות באמצעות הטלפון, כדי לוודא שאין פה ניצול לרעה.

<ברוריה מנדלסון: באיזה- - -?

<מיכל פליישר: ברוריה מנדלסון, את נעמדת על הרגליים האחוריות סתם.

<מיכל פליישר: בואי תקשיבי.

אבישי ברוורמן: אלמד אותך משהו אחד מהטעויות שלי בחיים.

אבישי ברוורמן: אני עושה כל בוקר טעות חדשה ואני מנסה לתקן אותה.

אבישי ברוורמן: עד שיצחק וקנין יום אחד יגיד לי: הגעת, ואז יהיה בסדר, אבל עדיין לא הגעתי.

אמנון כהן: אתה קרוב.

יצחק וקנין: זה כאשר יבוא המשיח.

אבישי ברוורמן: את מציעה הצעה טובה, אבל לפעמים כשאת מתחילה להיות יותר מדי אגרסיבית את יוצרת קונפליקט.

אבישי ברוורמן: היה לי מורה למתמטיקה כאשר הייתי בתיכון, פרופ' ישורון, שהיה אומר:

אבישי ברוורמן: אם הדרך נכונה – חשוב הפתרון, אבל אם הפתרון נכון – חשובה הדרך.

אבישי ברוורמן: הבנת אותי?

אבישי ברוורמן: זה לעתיד.

אבישי ברוורמן: הרעיון שלך יפה.

<מיכל פליישר: אני צריכה ליישם מייד.

אבישי ברוורמן: הרעיון שלך יפה.

אבישי ברוורמן: עו"ד מנדלסון, מה רע בו?

אבישי ברוורמן: הוא מאוד מוצא חן בעיניי.

<ברוריה מנדלסון: אם אני מבינה נכון, הרעיון שלה לא כל-כך מגשר.

<ברוריה מנדלסון: הרעיון שלה הוא: אנחנו מחייבים כל אחד, קודם כול תעשה קולי, אחר-כך אתה יכול לעשות גם שירות באס-אם-אס וגם אתר באינטרנט.

<מיכל פליישר: אפשר בד בבד.

<ברוריה מנדלסון: המשרד מתנגד לכך.

<מיכל פליישר: כדי להבטיח את המטרות של הצעת החוק, לפתוח לתחרות.

<מיכל פליישר: מי שיקבל את מאגר המידע יהיה מי שמוכן לשים משקל משמעותי לתחרות.

אבישי ברוורמן: נכון, זה נראה לי הגיוני, שלא יהיה סתם כל אחד.

<איתי עצמון: כלומר, ההצעה שלך אומרת שמי שיקבל את המידע יהיה חייב להפעיל שירות מודיעין טלפוני, לצורך העניין?

<מיכל פליישר: כן.

<מיכל פליישר: לא לחשוף גם את עולם מאגרי המידע וגם את בעלי הרישיון להעברות מידע במקטע שלא בו נדרשת התחרות.

<מיכל פליישר: אגב, החשש האמיתי שלנו, ישבו פה בדיונים הקודמים גורמים שאנחנו חושבים שרצו את מאגר המידע – ואנחנו חיים את העולם הזה כבר תקופה ארוכה- - -

אבישי ברוורמן: אפילו פוליטיקאים, כולם רוצים את המידע לבחירות.

<מיכל פליישר: רוצים אותו לאתר "מתחתנים", לכל מיני אתרים.

יצחק וקנין: הייתי רוצה לעזור בזה.

יצחק וקנין: הבנתי את המהות שאת רוצה.

יצחק וקנין: כאשר אני מתעמק, אולי יש צדק בדברים, ואגיד מדוע.

יצחק וקנין: כיוון שיש פה איזה מצב, שמי שלא יתחייב לתת מענה קולי טלפוני, שמחייב העסקת כוח אדם, זה ברור לחלוטין, הם צריכים כוח אדם כדי להפעיל מערך קולי טלפוני, מישהו צריך להגיד לפונה את המספר.

יצחק וקנין: כאשר אתה לא עושה את זה בעצם אתה יכול להכניס את זה לתוכנה ובזה לגמור את העניין.

יצחק וקנין: יש פה איזו בעיה, שמי שיקבל את המאגר לא ישתמש בכוח אדם ויוכל לתת עלויות אחרות.

יצחק וקנין: יש בזה חוסר שוויון בהפעלה של הדברים.

יצחק וקנין: זה מה שעולה במוחי עכשיו.

יצחק וקנין: אולי משרד התקשורת יגיד לי משהו אחר.

<ברוריה מנדלסון: אם אוכל אגיד כמה נקודות.

<ברוריה מנדלסון: קודם כול, חוסר שוויון אני חושבת שאין פה.

<ברוריה מנדלסון: כל אחד יכול לעשות מה שהוא רוצה.

<ברוריה מנדלסון: נכון שהיום "בזק" מחויבת לתת מענה קולי, וכל החברות מחויבות.

יצחק וקנין: האם "בזק" מחר יכולה לא לתת מענה קולי?

<ברוריה מנדלסון: לא, אבל אף אחת מן החברות לא יכולה, כל החברות מחויבות לתת בעצמן או באמצעות אחר מטעמן.

<ברוריה מנדלסון: זאת אינה חובה רק על "בזק".

אבישי ברוורמן: אז למה גם מי שנכנס לא יחויב לתת מענה קולי?

יצחק וקנין: למה תחייבי את "בזק" ואת האחרים לא?

אבישי ברוורמן: על כולם יחול אותו כלל.

יצחק וקנין: זה כאילו את עושה ריצה של 100 מטרים, אחד עומד כבר 50 מטרים לפני הסיום והשני עומד בתחילת המסלול.

<ברוריה מנדלסון: אם יורשה לי, אבהיר במה מדובר.

<ברוריה מנדלסון: כשמדובר בשוויון אנחנו בודקים את הגורמים שלגביהם אנחנו רוצים שיחול שוויון.

<ברוריה מנדלסון: כל בעלי הרישיונות שמספקים שירותים למנויים חלה עליהם אותה חובה, כולם מחויבים לספק שירות מודיעין טלפוני בתשלום, או באינטרנט ללא תשלום, ולכן יש שוויון.

<ברוריה מנדלסון: גם "בזק" מחויבת וגם כל הרט"ניות וגם כל המפ"אות האחרות.

<ברוריה מנדלסון: עכשיו אנחנו פותחים תחרות בתחום אחר.

<ברוריה מנדלסון: אנחנו אומרים: רגע, יש פה אפשרות לפתוח תחרות בתחום שירות המודיעין.

<ברוריה מנדלסון: יכול להיות שעכשיו יבוא מתחרה ויגיד: רגע, עד היום, לדוגמה, כפי שאמרה מיכל פליישר, אין לנו שירות מודיעין באמצעות אס-אם-אס, אינני יודעת למה, אז הוא יהיה מעוניין: הנה, זאת הדרך שלי לפתוח תחרות.

<ברוריה מנדלסון: אז למה לחייב אותו לעשות גם שירות מודיעין טלפוני?

<ברוריה מנדלסון: למה?

<לאה ורון: זו היתה מטרת החוק של המציע.

<לאה ורון: בפתח דבריו בישיבה אמר המציע שהצעתו נועדה – באינטרנט כולם יכולים להיכנס, כל הדור של הצעירים יכול להיכנס, להקליד ולמצוא מספר טלפון של מנוי- - -

<ברוריה מנדלסון: באמצעות מה?

<ברוריה מנדלסון: רק באמצעות האתר של "בזק".

<לאה ורון: כך אמר המציע.

יצחק וקנין: מה תעשה אמא שלי, שאין לה אס-אם-אס ואין לה מחשב ואין לה כלום?

יצחק וקנין: איך היא תקבל את המידע?

יצחק וקנין: היא תהיה חייבת לפנות רק ל"בזק" לפי השיטה שלך.

<מיכל פליישר: כל בעלי הרישיונות מחויבים, באתר של "סלקום", "פרטנר", "הוט טלקום".

יצחק וקנין: מיכל פליישר, אני מחזק אתכם.

יצחק וקנין: אני אומר, לאמא שלי אין אס-אם-אס או אינטרנט או כלום.

<ברוריה מנדלסון: באמצעות הצעת החוק הזאת אנחנו מאפשרים לגורמים נוספים לתת שירות גם טלפוני, אבל לא בהכרח טלפוני.

<מיכל פליישר: להכניס תחרות במקטע שהוא בתשלום ולהתייחס באחריות למאגר המידע הזה, ולא להעביר אותו.

<ברוריה מנדלסון: סליחה, אם יורשה לי, אתם עושים פה קצת ערבוב.

<ברוריה מנדלסון: לגבי אחריות על מאגרי המידע, אמרנו שיהיו תקנות שיבטיחו שהמידע הזה ייקבעו לגביו כללים שיבטיחו את ההגנה על הפרטיות.

יצחק וקנין: את זה עברנו כבר.

<ברוריה מנדלסון: היא מנסה להכניס את זה כל פעם.

אבישי ברוורמן: מיכל פליישר, אני מבקש ממך, את פוגעת בעצמך, בדיון שלך.

<ברוריה מנדלסון: אין לזה קשר.

<ברוריה מנדלסון: יש כאן שאלה ערכית, האם אנחנו רוצים למנוע תחרות בתחומים פחות כבדים מהמידע הקולי או לא, זאת השאלה.

<ברוריה מנדלסון: עמדת המשרד, שאנחנו צריכים לאפשר תחרות בכל ההיבטים ולא רק למי שהולך לתת עכשיו שירות מודיעין טלפוני.

אמנון כהן: אדוני היושב-ראש, הצעת החוק שלי דיברה על תחרות במענה קולי.

אמנון כהן: ברוריה מנדלסון, אני חושב שצריך לכרוך, שגם החדשים שייכנסו יתנו מענה קולי ואז אפשר להגיד שתהיה תחרות מאפס.

אמנון כהן: אם אנחנו מכניסים מענה קולי אז תהיה תחרות בין כולם ואז "144" גם יהיה במכרז וכל מי שיזכה, יזכה.

אמנון כהן: כלומר, זה לא יהיה נחלתה הבלעדית של "בזק", כי אנחנו נכנסים לרישיון חדש וכולם יהיו מחויבים לתת מענה קולי, לכן "144" לא יהיה נחלה של אף אחד.

<ברוריה מנדלסון: ככל שזאת העמדה של הוועדה אצטרך לחזור למשרד.

<ברוריה מנדלסון: זה משנה את כל התמונה.

אבישי ברוורמן: אני רוצה להבין.

אמנון כהן: או זה או זה.

אמנון כהן: אם יהיה מענה קולי, בסדר, אבל התחרות תתחיל מאפס.

אבישי ברוורמן: ההצעה של חבר הכנסת אמנון כהן היתה מלכתחילה כך.

אבישי ברוורמן: כרגע, אם אנחנו הולכים לפי הצעתו המקורית, זה אומר שבעל רישיון למתן שירות רק באינטרנט לא יוכל להפעיל את השירות אם אין לו שירות טלפוני.

אבישי ברוורמן: זה לשון הצעת החוק כפי שהיתה מלכתחילה.

<איתי עצמון: לא, זה הצעת החוק לאחר ההצעה.

אבישי ברוורמן: אל תתקן אותי, אני יודע על מה אני מדבר.

אמנון כהן: זה הצעת החוק שלי.

אבישי ברוורמן: זאת היתה הצעת החוק של חבר הכנסת כהן.

אמנון כהן: שיהיה מענה קולי נוסף.

אבישי ברוורמן: שעליה הוסיפו את הדבר הזה, אבל זאת היתה כוונתו.

אבישי ברוורמן: השאלה אם לחזור לכוונתו המקורית, שעל-פיה אנחנו מחייבים את הדבר הזה, שתהיה תחרות הוגנת, כי פה יש שאלה של מדיניות.

אבישי ברוורמן: אני לא שוכנעתי לחלוטין מדבריך בנושא הזה, שכאשר מישהו בא פתאום ופועל בצורה הזאת יש תחרות הוגנת בכלל.

<ברוריה מנדלסון: אני לא מבינה, למה זה לא תחרות הוגנת?

<ברוריה מנדלסון: כל מי שירצה להתחרות ולתת גם שירות מודיעין באמצעות אס-אם-אס, באמצעות אתר אינטרנט, כולם רשאים לעשות את זה.

<ברוריה מנדלסון: כל מי שיעמוד בתנאים ובכללים ויקבל רישיון מוזמן להתחרות, בתנאים שווים לחלוטין, אין עדיפות לאף אחד.

<איילת כהן מעגן: איזה תנאים שווים?

<איילת כהן מעגן: הוא לא חייב להפקיד ערבות.

<ברוריה מנדלסון: בהצעת החוק המקורית של חבר הכנסת אמנון כהן לא דובר על מענה קולי.

אבישי ברוורמן: איך הם שווים?

אבישי ברוורמן: אני לא מבין אותך, ואם אני לא מבין יכול להיות שעוד כמה אנשים לא מבינים.

אבישי ברוורמן: איך זה תנאים שווים?

<ברוריה מנדלסון: תנאים שווים בין מי ומי?

אבישי ברוורמן: אם מישהו לגבי המענה הקולי, כפי שאמר חבר הכנסת וקנין, צריך להפעיל כוח אדם, ואילו בשירות האחר לא נדרש כוח אדם, אנשים יעשו מה שהם רוצים.

אבישי ברוורמן: זה שירות אחר.

<ברוריה מנדלסון: נכון, אבל יש הבדל בלקוחות.

אבישי ברוורמן: הוא התחיל עם נושא המענה הקולי.

<ברוריה מנדלסון: בעל רישיון כללי מחויב לתת מענה טלפוני, זה שירות שעליו לתת למנויים שלו, בתשלום.

<ברוריה מנדלסון: הוא יוכל לעשות את זה בעצמו או באמצעות אחר.

<ברוריה מנדלסון: היום כולם איכשהו התכנסו ועושים את זה באמצעות "בזק", זה ההסדר שאליו הגיעו.

אבישי ברוורמן: אנחנו רוצים לפתוח את זה, שהשירות יינתן לא רק על-ידי "בזק", אנחנו רוצים שתהיה תחרות.

<ברוריה מנדלסון: זה לגבי החובה והשוויוניות.

<ברוריה מנדלסון: יש היום חובה על כולם ולכן יש גם שוויון, כי החובות זהות.

<ברוריה מנדלסון: אנחנו רוצים לאפשר לתת שירות מודיעין בדרכים נוספים, לא רק באמצעות מענה טלפוני.

<ברוריה מנדלסון: לדוגמה, באמצעות אס-אם-אס, לדוגמה, באמצעות פקס, לדוגמה, באמצעות אתר אינטרנט.

<ברוריה מנדלסון: לכן אין פה פגיעה בשוויון, אנחנו לא פוגעים בשוויון של אף אחד.

אבישי ברוורמן: יצחק וקנין, תעזור לי, אני לא מבין.

אבישי ברוורמן: העליתי את הנקודה שלך.

אבישי ברוורמן: היתה כאן הצעה לגבי מענה קולי.

אבישי ברוורמן: אומרת עו"ד מנדלסון: אנחנו פותחים את זה לפקסים, לאס-אם-אסים, לכל דרך.

<לאה ורון: איזה פקסים?

<לאה ורון: אדם יחפש מספר טלפון באמצעות פקס?

<לאה ורון: נו, באמת.

<ברוריה מנדלסון: הוא יכול לקבל את השירות באמצעות פקס.

יצחק וקנין: עו"ד מנדלסון, האמיני לי, אני מדבר אתך במלוא הרצינות.

יצחק וקנין: אני שואל אותך, ואני לא שואל שאלה סתם.

יצחק וקנין: את מסכימה אתי ש-40%-30% מן הציבור אין לו נגישות למה שאת מדברת עליו?

<ברוריה מנדלסון: מסכימה.

יצחק וקנין: אז איך אנחנו עושים את השוויון הזה?

יצחק וקנין: מה שיקרה במציאות הזאת, יכול להיות שזה דבר טוב לגבי "בזק" ולגבי "הוט" ויכול להיות שלגבי חברות אחרות יהיה טוב החלק השני.

יצחק וקנין: מה שיקרה, אנחנו יוצרים פה חוסר שוויון בנגישות של אותם מפעילים שיקבלו את הרישיונות, חוסר שוויון ביניהם.

<ברוריה מנדלסון: לא הבנתי, תסביר מה חוסר השוויון.

אבישי ברוורמן: סליחה רגע, יצחק וקנין, אני מבקש ממך, ברגע שניישם את זה תתאר לנו מה יקרה.

אבישי ברוורמן: אותם 30% אין להם נגישות לאס-אם-אס.

אבישי ברוורמן: מה יקרה?

יצחק וקנין: זאת אומרת שאמא שלי בכל מקרה כאשר תצטרך את מספר הטלפון של קרובת משפחה או של כל אדם אחר תצטרך לחייג ל-"144".

יצחק וקנין: אני שיכול לגלוש באינטרנט ושיש לי אס-אם-אס לא חייב להשתמש במענה קולי, זה לא יעלה לי שום דבר.

יצחק וקנין: אני נכנס לאן שאני נכנס בלי שום עלויות.

יצחק וקנין: למה?

יצחק וקנין: כי אותן חברות בעצם יהיה להן פרסום גדול בתוך אותם אתרים, אס-אם-אסים וכל דבר אחר ומזה הן בעצם יעשו כסף, ולא מהמענה הקולי.

יצחק וקנין: זאת אומרת, אי-השוויון הוא כלפי האזרח, הוא לא כלפי החברות.

יצחק וקנין: האזרח שאין לו נגישות צריך לשלם כסף עבור כל פעימת מונה ל"בזק" או ל"הוט", ולאחרים לא יהיו עלויות.

יצחק וקנין: אני רואה בזה חוסר שוויון.

יצחק וקנין: אני לא יודע למה אתם עומדים על הרגליים האחוריות בסוגיה הזאת.

אבישי ברוורמן: הטענה של חבר הכנסת וקנין, מדינת ישראל היא המדינה הענייה ביותר במערב מבחינת אי-השוויון.

אבישי ברוורמן: חלק מן האוכלוסיות שלה מודרות.

אבישי ברוורמן: הוא אומר שהמהלך הזה מגדיל את האי-שוויון.

אבישי ברוורמן: המטרה היתה פה להפחית מחירים, להגביר תחרות, אבל אותה קבוצה, החלשה ביותר, תיפגע בדברים האלה.

אבישי ברוורמן: זה נכון?

<ברוריה מנדלסון: סליחה, אדוני חבר הכנסת, אני חושבת שהדברים שלך לא מדויקים.

אבישי ברוורמן: תסבירי לו.

יצחק וקנין: תנסי לשכנע אותי.

אבישי ברוורמן: עו"ד מנדלסון, אני לא מדבר עליי.

אבישי ברוורמן: תקשיבי לי רק דקה אחת.

אבישי ברוורמן: האיש הזה, חבר הכנסת וקנין, הוא אחד האנשים הכי אינטליגנטים שאני מכיר.

אבישי ברוורמן: הוא לומד קבלה, הוא לומד דברים, הוא איש חכם.

אבישי ברוורמן: אם הוא לא מבין את מה שאת אומרת, תעזבי אותי, תסבירי לו.

אבישי ברוורמן: אם הוא ישוכנע אעביר את זה כהאי לישנא, אם לא – אשנה.

אבישי ברוורמן: תשכנעי אותו.

<ברוריה מנדלסון: אם אני מבינה נכון, מטרידה את חבר הכנסת וקנין העובדה שאנחנו לא מכריחים שתהיה תחרות דווקא במענה הקולי ואז מי שאין לו נגישות לאמצעים טכנולוגיים לכאורה לא ייהנה מפירות התחרות.

יצחק וקנין: כן.

יצחק וקנין: ואני מדבר על יותר מ-30% מן הציבור.

<ברוריה מנדלסון: ברור, אני מכירה את הציבור שאין לו נגישות לדברים אחרים, אנחנו מכירים את הציבור הזה.

<ברוריה מנדלסון: אפשרות אחת, בעצם אפשר להגיד: טוב, אם אני לא נותן תחרות במענה הקולי אני "שובר את הכלים" ושלא תהיה תחרות באמצעים אחרים.

<ברוריה מנדלסון: מכיוון שהם לא ייהנו מן התחרות גם לא תהיה תחרות באינטרנט ובאס-אם-אס.

יצחק וקנין: מצדי שהחברות האחרות ילכו לעוד 10 פרמטרים אחרים, לא מעניין אותי, שילכו לאס-אם-אס, שילכו לאינטרנט.

יצחק וקנין: אני טוען שהמחייב הוא המענה הקולי.

יצחק וקנין: זה דבר שהוא שוויוני לכל האזרחים במדינת ישראל, הוא לא מדיר אף אחד.

יצחק וקנין: שאר הדברים, אם יש לי אס-אם-אס אני יכול להיכנס, השני יש לו אינטרנט והוא יכול להיכנס, השלישי ייכנס אני לא יודע איפה.

יצחק וקנין: אבל המענה הקולי הוא שוויון מוחלט כי בשביל האזרח המינימום זה השפה שנשארה לנו.

יצחק וקנין: אמא שלי, שאין לה אפשרות לשימוש באמצעים אחרים, יכולה להתקשר בטלפון ולקבל מספר טלפון נדרש.

יצחק וקנין: מה שאת עושה בעצם, שאחד יוכל לקבל את המידע בתשלום והשני בחינם.

יצחק וקנין: אני רוצה להגיד לך, לא רק בקטע הזה, יש פה איזו קהות חושים שלנו בכלל, התעלמות מאותם אנשים.

יצחק וקנין: אתמול עליתי לדבר במליאה.

יצחק וקנין: ענו לי תשובה, אינני יודע מאין לקחו את התשובה הזאת, וזה לא נוגע לחקיקה הזאת.

יצחק וקנין: כאשר אמרתי ששני בני זוג עובדים – עזבו חרדים, עזבו דתיים, אני בא מהפריפריה – בקושי מרוויחים 9,000 שקל.

יצחק וקנין: איך הם חיים?

יצחק וקנין: התחלתי להסביר מה זה לפגוע בקצבת הילדים שלהם, ואז סיפרו לי איזה סיפור תלוש מן המציאות.

יצחק וקנין: למה?

יצחק וקנין: כי אני חבר כנסת שמרוויח 40,000 שקל, והשני מרוויח 80,000 שקל, וראינו אתמול גם מי שמרוויח 100,000 שקל.

יצחק וקנין: קהות החושים הזאת לא מאפשרת לנו לרדת למטה ולהבין את המציאות של החברה הישראלית.

יצחק וקנין: מפה אנחנו מתחילים וכך אנחנו עולים עוד דרגה ועוד דרגה, והפערים ממשיכים לגדול.

יצחק וקנין: לצערי הרב זאת המציאות.

יצחק וקנין: קהות החושים הזאת – אי אפשר להמשיך בה.

יצחק וקנין: צריך להתחיל להבין שיש פה אנשים שאין להם אינטרנט, שאין להם אס-אם-אס, שבקושי יש להם איזה טלפון, זאת המציאות.

יצחק וקנין: לכן אני חושב שהמענה הקולי מחייב את כולם.

יצחק וקנין: או כן, או לא.

יצחק וקנין: ללא המענה הקולי עדיף שלא תהיה חקיקה.

אבישי ברוורמן: רבותי, אני עוצר כרגע כאן.

אבישי ברוורמן: אני נותן לכם את זכות ההתייעצות וההקשבה.

אבישי ברוורמן: זכות ההקשבה היא זכות חשובה יותר מזכות הדיבור.

אבישי ברוורמן: בישיבה הבאה תכריע הוועדה אם תנאי לקבלת רישיון יהיה שירות מידע קולי.

אבישי ברוורמן: אני משאיר את הסעיף הזה פתוח.

אבישי ברוורמן: אני מאפשר לכם לערוך היוועצות כללית לקראת הישיבה הבאה, שבה אני מקווה נסיים את העבודה על הצעת החוק.

אבישי ברוורמן: איתי עצמון, תמשיך לסעיף הבא בבקשה.

אבישי ברוורמן: יש פה משהו שאתה רוצה לפרש, או אולי אתה רוצה להתקדם?

אבישי ברוורמן: הייתי רוצה לסיים את כל סעיף 1 בהצעת החוק, אם אפשר.

אבישי ברוורמן: סעיף 10ד ברור.

אבישי ברוורמן: יש למישהו הערה?

אבישי ברוורמן: אם אין הערות, אני מצביע.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: הסעיף אושר פה אחד.

<איתי עצמון: אני חושב שהסעיף ברור.

אבישי ברוורמן: ברור.

אבישי ברוורמן: מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: הסעיף אושר פה אחד.

אמנון כהן: אני מציע שגם את הסעיף הזה נקרא בדיון הבא כי עלינו להכריע לגבי שני הדברים.

אבישי ברוורמן: אני מודה לך, אדוני.

אבישי ברוורמן: נעבור לסעיף 2.

<קריאה: אולי גם את זה כדאי להשאיר לישיבה הבאה כי יש שינוי נוסח.

<איתי עצמון: מדובר כאן על עבירות פליליות, לא על עיצומים כספיים.

<איתי עצמון: יש רק שני סוגי ענישה.

אבישי ברוורמן: בסדר, קרא את הסעיף.

<איתי עצמון: כאן מדובר על עבירות פליליות, ענישה פלילית.

אבישי ברוורמן: מישהו רוצה להתייחס?

אמנון כהן: זה סטנדרטי.

אבישי ברוורמן: אם כך, מי בעד?

אבישי ברוורמן: מי נגד?

אבישי ברוורמן: בעד – פה אחד

אבישי ברוורמן: הסעיף אושר פה אחד.

אבישי ברוורמן: נעבור לסעיף הבא, סעיף 3.

אמנון כהן: את רוצה להעיר על זה?

<מיכל פליישר: לא.

<מיכל פליישר: אני רוצה להעיר על סעיף 10ד, שאמרנו שנתייחס אליו.

<מיכל פליישר: התקשרתי לברר משהו.

אבישי ברוורמן: סעיף 10ד אושר כבר.

אבישי ברוורמן: הלאה.

<מיכל פליישר: אפשר להתייחס?

<מיכל פליישר: אמרנו שנדבר על הסעיף.

אבישי ברוורמן: אבל הוא כבר אושר, אני מצטער.

<לאה ורון: סעיף 10ד אושר.

<מיכל פליישר: רק לוודא, סעיף 10ג לא אושר, נכון?

אבישי ברוורמן: לא אושר.

אבישי ברוורמן: הלאה.

<איתי עצמון: אדוני, הסעיף הבא, סעיף 3, עניינו בעיצומים כספיים שיוטלו.

<איתי עצמון: אני מציע לדחות את הדיון עליו מכיוון שמשרד התקשורת אמור להעביר נוסח חדש.

אבישי ברוורמן: מקובל עליי.

אבישי ברוורמן: סעיף 4, בבקשה.

<איתי עצמון: סעיף 4 גם הוא עניינו עיצומים כספיים.

אבישי ברוורמן: אותו דבר.

אבישי ברוורמן: הלאה, סעיף 5.

אמנון כהן: למה לא הבאתם נוסח?

אמנון כהן: ואם היינו מסיימים את החקיקה היום?

<ברוריה מנדלסון: הכנו נוסח.

אבישי ברוורמן: אמנון כהן, זה שיחה ביניכם, לא בפומבי.

אבישי ברוורמן: הלאה, סעיף 5.

<לאה ורון: עו"ד מנדלסון, אנא תעבירי נוסחים לוועדה לפני הדיונים על מנת שהוועדה תוכל להפיץ אותם לכל הגורמים, תודה.

<ברוריה מנדלסון: אני מסכימה לגמרי ולכן ביקשנו לא לדון בזה.

אמנון כהן: ואם היום היינו מסיימים את החקיקה, אם הייתי מגיע להסכמות?

אבישי ברוורמן: בבקשה, תמשיך.

<איתי עצמון: מכיוון ששינינו את סעיף קטן 10ב(ג), כך שחלק מן התקנות יובאו לאישור ועדת הכלכלה, השאלה אם יש צורך לדעת נציגי הממשלה בשינוי של הסעיף.

<דפנה גלוק: צריך לקחת בחשבון את לוח הזמנים של הוועדה.

אבישי ברוורמן: ולכן?

<איתי עצמון: לכן אולי צריך לשנות את המועדים?

<איתי עצמון: מכיוון שנציגי הממשלה הם אלה שאמורים להכין את התקנות הם צריכים להשיב.

אבישי ברוורמן: מה אתם מציעים?

אמנון כהן: תוסיפו עוד חודשיים, עוד 60 ימים.

אמנון כהן: לא?

אבישי ברוורמן: תגידו לי אתם ואנחנו נאשר.

<דפנה גלוק: הממשלה היתה מוכנה למועדים האלה.

<דפנה גלוק: פשוט הוועדה ביקשה את אישורה.

<דפנה גלוק: אפשר לכתוב: "יובאו לאישור הוועדה".

<איתי עצמון: אבל רק חלק מן התקנות מובאות לאישור הוועדה, לא כל התקנות.

<ברוריה מנדלסון: אפשר לכתוב "שבעה חודשים".

<איתי עצמון: בסעיף קטן (א) כתוב "שבעה חודשים מיום פרסומו", אבל בסעיף קטן (ב) לגבי התקנות כתוב "חמישה חודשים מיום פרסומו".

<ברוריה מנדלסון: אז סעיף קטן (א) יהיה "תשעה חודשים" וסעיף קטן (ב) יהיה "שבעה חודשים".

אבישי ברוורמן: בסדר.

אבישי ברוורמן: אנחנו מצביעים.

אבישי ברוורמן: חבר הכנסת וקנין, אישרנו.

אבישי ברוורמן: נעבור לסעיף 6.

<איתי עצמון: סעיף 6 עניינו הוראות מעבר.

<איתי עצמון: השאלה, אדוני, אם לא כדאי לאשר את הסעיף הזה אחרי שנדע את התמונה הכוללת של הצעת החוק.

אבישי ברוורמן: ברור.

אבישי ברוורמן: מה עם סעיפים קטנים (א) ו-(ב)?

<איתי עצמון: הכול קשור למיטב הבנתי.

<איתי עצמון: אני חושב שעדיף לדחות את ההצבעה על סעיף 6.

אבישי ברוורמן: סעיף 6 יישאר פתוח.

אבישי ברוורמן: אם כך, אני מסכם.

אבישי ברוורמן: אני מודה לכם על הדיון.

אבישי ברוורמן: עלו פה שני נושאים.

אבישי ברוורמן: נושא אחד מרכזי הוא שמירת הפרטיות, וכפי שאמרתי, אנחנו בעידן של אובדן הפרטיות.

אבישי ברוורמן: מי התלמידים שהצטרפו אלינו?

אבישי ברוורמן: מאיפה אתם?

<תלמידים: מבית-ספר "אורט" בבנימינה.

אבישי ברוורמן: ברוכים תהיו.

אבישי ברוורמן: אנחנו צריכים להגן על הפרטיות, למרות שכבר קשה להגן, ולכן אנחנו דורשים שכל נושא אבטחת מידע ופרטיות יבוא לאישור ועדת הכלכלה בצורה ברורה.

אבישי ברוורמן: לגבי הסעיפים הפתוחים, אני מבקש שתהיה פה שיחה לגבי הנקודות שכבר הבהרתי, האם אנחנו מתנים מתון רישיונות בשירות מענה קולי, ו-"144".

אבישי ברוורמן: דונו על שני הדברים האלה, תלבנו ותביאו לנו הצעה לישיבה הבאה, מהר ככל האפשר.

אמנון כהן: בתוך שבועיים.

אבישי ברוורמן: אערוך את הישיבה מוקדם בבוקר או מאוחר בלילה, אנחנו נסיים את החקיקה.

אבישי ברוורמן: אני מודה לכם על הדיון הפורה.

אבישי ברוורמן: תודה רבה.